08.08.2016

Informatīvais ziņojums par Atkritumu apsaimniekošanas valsts plāna

**2013.-2020.gadam izpildi 2013., 2014. un 2015.gadā**

Saīsinājumu skaidrojums:

|  |  |
| --- | --- |
| AAR | Atkritumu apsaimniekošanas reģions |
| AAVP | Atkritumu apsaimniekošanas valsts plāns 2013.-2020.gadam |
| BARR | Bateriju un akumulatoru ražotāju reģistrs |
| BRAPUS | Būvniecībā radušos atkritumu pārvadājumu uzskaites sistēma |
| CSDD | VAS „Ceļu satiksmes drošības direkcija” |
| DRN | Dabas resursu nodoklis |
| EEI | Elektriskās un elektroniskās iekārtas |
| EEIA | Elektrisko un elektronisko iekārtu atkritumi |
| EEIRR | Elektrisko un elektronisko iekārtu ražotāju reģistrs |
| ERAF | Eiropas Reģionālās attīstības fonds |
| ES | Eiropas Savienība |
| IKP | Iekšzemes kopprodukts |
| KF | Kohēzijas fonds |
| LASA | Biedrība „Latvijas Atkritumu saimniecības asociācija” |
| LASUA | Biedrība „Latvijas Atkritumu saimniecības uzņēmumu asociācija” |
| LLPA | Latvijas Lielo pilsētu asociācija |
| LPS | Latvijas Pašvaldību savienība |
| LVAFA | Latvijas vides aizsardzības fonda administrācija |
| LVĢMC | Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” |
| MK | Ministru kabinets |
| PVN | Pievienotās vērtības nodoklis |
| RTU | Rīgas Tehniskā universitāte |
| SAM | Specifiskā atbalsta mērķis |
| SPRK | Sabiedrisko pakalpojumu regulēšanas komisija |
| VARAM | Vides aizsardzības un reģionālās attīstības ministrija |
| VKP | Videi kaitīgās preces |
| VVD | Valsts vides dienests |
| VVD RVP | Valsts vides dienesta reģionālā vides pārvalde |
| ZI VP | Zaļā iepirkuma veicināšanas plāns |
| ZPI | Zaļais publiskais iepirkums |

Atbilstoši Atkritumu apsaimniekošanas likuma 9.panta otrajai daļai, Ministru kabinets (MK) 2013.gada 21.marta sēdē apstiprināja Atkritumu apsaimniekošanas valsts plānu 2013.-2020.gadam (MK 21.03.2013 rīkojums Nr.100).

Pamatojoties uz MK 21.03.2013. rīkojuma Nr.100 “Par Atkritumu apsaimniekošanas valsts plānu 2013.-2020.gadam” 3.1.apakšpunktu, Vides aizsardzības un reģionālās attīstības ministrija (VARAM) ir sagatavojusi informatīvo ziņojumu par plāna izpildi laika 2013., 2014. un 2015.gadā.

# Plānā minēto mērķu, rīcības virzienu, uzdevumu un sasniegto rezultātu izvērtējums

Tā kā atkritumu apsaimniekošanas mērķi plānā nav definēti kvantitatīvā izteiksmē, tad, izvērtējot atkritumu apsaimniekošanas sektora normatīvos aktus, institucionālo attīstību un atkritumu apsaimniekošanas sistēmas attīstību, var uzskatīt, ka plāna realizācija notiek atbilstoši noteiktajiem mērķiem un atbilstoši noteiktajām prioritātēm. Informācija par paveikto atsevišķās atkritumu apsaimniekošanas jomās ir sniegta nākamajās ziņojuma sadaļās:

*1.tabula. Plānotās likumdošanas iniciatīvas atkritumu apsaimniekošanas jomā periodā 2013.-2015.gads.*

|  |  |  |  |
| --- | --- | --- | --- |
| **Nr.p.k.** | **Uzdevums** | **Uzdevuma veikšanas laiks, atbilstoši AAVP plānotajam** | **Atbildīgā institūcija** |
| **1.** | **Atkritumu apsaimniekošanas sistēma** | | |
| ***1.1.*** | ***Noteikt normatīvajos aktos, ka atkritumu apsaimniekošanas reģionālo plānu izstrādi veic attiecīgā atkritumu apsaimniekošanas reģionā (AAR) pašvaldības, ja nepieciešams*** | ***2013. gads*** | ***VARAM, LPS, pašvaldības*** |
| Atkritumu apsaimniekošanas likuma 10.panta otrā daļa, kas nosaka, ka AAR ietilpstošās pašvaldības var izstrādāt atkritumu apsaimniekošanas reģionālo plānu. Atkritumu apsaimniekošanas reģionālais plāns stājas spēkā pēc tam, kad to apstiprinājušas visas atkritumu apsaimniekošanas reģionā ietilpstošās pašvaldības. Lēmumus par atkritumu apsaimniekošanas reģionālā plāna apstiprināšanu iesniedz attiecīgajai Valsts vides dienesta (VVD) reģionālajai vides pārvaldei (RVP). Reģionālo atkritumu apsaimniekošanas plānu izstrāde ir AAR pašvaldību brīvprātīga iniciatīva, un tā nav obligāta, līdz 2015.gada 31.decembrim ir izstrādāti un apstiprināti šādi reģionālie atkritumu apsaimniekošanas plāni:   1. Ziemeļvidzemes reģionālais atkritumu apsaimniekošanas plāns 2014.-2020.gadam; 2. Zemgales reģionālais atkritumu apsaimniekošanas plāns 2014.-2020.gadam; 3. Vidusdaugavas reģionālais atkritumu apsaimniekošanas plāns 2015.-2021.gadam.   Vienlaikus jānorāda, ka ir izstrādāts arī Liepājas reģionālais atkritumu apsaimniekošanas plāns 2014.-2020.gadam, bet, tā kā visas AAR pašvaldības to nav apstiprinājušas, šobrīd tas nav spēkā.  AAVP dotais uzdevums uzskatāms par izpildītu. | | |
| ***1.2.*** | ***Nodrošināt diskusiju, ko rosinājušas pašvaldības, vai ir nepieciešams ieviest pašvaldības nodevu par sadzīves atkritumu apsaimniekošanu, kas aizstātu maksu par sadzīves atkritumu apsaimniekošanu, ņemot vērā, ka par sadzīves atkritumu apsaimniekošanu īstenojams princips – maksa jāveic par faktisko savākto atkritumu daudzumu*** | ***2013. gads*** | ***VARAM, LPS, pašvaldības*** |
| Kopš 2015.gada 02.februāra VARAM ir izveidota un darbojas darba grupa, kuras mērķis un uzdevums ir veicināt atkritumu apsaimniekošanas normatīvo aktu pilnveidi. Darba grupas sanāksmju laikā vairākkārt ir uzklausīts Madonas novada pašvaldības priekšlikums veikt attiecīgus grozījumus atkritumu apsaimniekošanas normatīvajos aktos un normatīvajos aktos par nodokļiem un nodevām, tādējādi nodrošinot pašvaldībām iespēju, ka norēķinu veidu par sadzīves atkritumu apsaimniekošanu izmantot pašvaldības noteiktu atkritumu apsaimniekošanas nodevu. Madonas novada pašvaldības iniciatīva neguva viennozīmīgu atbalstu, tāpēc tika lūgta informācija no LPS un Latvijas Lielo pilsētu asociācijas (LLPA) par iepriekš minētās iniciatīvas apspriešanu starp pašvaldībām. LLPA sniedza atbildi, ka šāda diskusija lielo pilsētu starpā nav notikusi. LPS ir informējusi, ka jautājums ir izdiskutēts, un pašvaldību nostāja ir, ka tām ir jāļauj daudz brīvāk lemt par sistēmas pilnveidošanu, ievērojot principu, ka atkritumu radītājs maksā par sevis radīto sadzīves atkritumu apsaimniekošanu, un katra konkrēta pašvaldība vai pašvaldību grupa, vai visas AAR pašvaldības var vienoties par atkritumu apsaimniekošanas kārtību un atkritumu maksas noteikšanu, taču vienota nostāja pašvaldību starpā nav vērojama. Vairums pašvaldību atbalsta esošo modeli atkritumu apsaimniekošanas maksas noteikšanā, tas ir atbilstoši Atkritumu apsaimniekošanas likuma 39.panta pirmajai daļā noteikto, taču atsevišķas pašvaldības ir izteikušas ierosinājumu precizēt normatīvos aktus, nosakot, ka pašvaldība var izvēlēties, kā alternatīvu atkritumu apsaimniekošanas maksas modeli pašvaldības noteiktu atkritumu apsaimniekošanas nodevu.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.3.*** | ***Izstrādāt metodiku atkritumu sastāva noteikšanai un noteikt, ka poligonu apsaimniekotājiem jāveic regulāri atkritumu sastāva novērtēšana*** | ***2014.-2015. gads*** | ***VARAM*** |
| Pārskata periodā netika izstrādātā metodika atkritumu sastāva noteikšanai, kā arī normatīvajos aktos netika noteikts, ka poligonu apsaimniekotājiem jāveic regulāri atkritumu sastāva novērtēšana. Minētā AAVP uzdevuma izpilde plānota 2016.gadā. | | |
| ***1.4.*** | ***Ieviest būvniecības atkritumu pārvadāšanai stingrās uzskaites sistēmu*** | ***2013.-2014. gads*** | ***VARAM*** |
| Pamatojoties uz Atkritumu apsaimniekošanas likuma 17.panta devītās daļas deleģējumu VARAM ir izstrādājusi un kopš 15.04.2014. spēkā ir MK noteikumi Nr.199 "Būvniecībā radušos atkritumu un to pārvadājumu uzskaites kārtība", kuri nosaka pienākumu atkritumu apsaimniekotājiem, kuri veic būvniecībā radušos atkritumu pārvadājumus reģistrēties uzskaites sistēmā kā arī reģistrēt veiktos pārvadājumus. Detālu informāciju par Būvniecībā radušos atkritumu un to pārvadājumu uzskaites sistēmā reģistrēto atkritumu apsaimniekotāju skaitu, reģistrēto būvniecībā radušos atkritumu pārvadājumu skaitu un pārvadāto būvniecībā radušos atkritumu apjomu var apskatīt informatīvā ziņojuma 3.6.2.tabulā.  VARAM 2015.gadā izstrādāja grozījumus MK 13.09.2011. noteikumos Nr.703 "Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību" (pieņemti 15.12.2015.), kur tiek noteikts pienākums atkritumu apsaimniekotājam, kurš ir saņēmis VVD izdoto atļauju būvniecības atkritumu pārvadājumiem, reģistrēties Būvniecībā radušos atkritumu pārvadājumu uzskaites sistēmā (BRAPUS) trīs mēnešu laikā no atļaujas izsniegšanas brīža. Ja atkritumu apsaimniekotājs noteiktajā laikā nereģistrējas BRAPUS, izdotā atļauja vai atļaujas daļa, ja atļauja izsniegta vairāku veidu atkritumu pārvadājumiem, būvniecības atkritumu pārvadājumiem tiek anulēta.  Lai veicinātu savstarpējo sadarbību starp būvvaldēm, kuras ir tieši saistītas ar būvatļauju izsniegšanu komersantiem, kuri nodarbojas ar būvdarbiem (ēku būvniecību, rekonstrukciju, pārbūvi, nojaukšanu), un VVD, kā vides kontrolējošo organizāciju ir uzsākts darbs pie sadarbības līguma izstrādes starp Ekonomijas ministriju, VVD un VSIA „Latvijas Vides, ģeoloģijas un meteoroloģijas centrs” (LVĢMC). Sadarbības līguma galvenais uzdevums ir veicināt informācijas apmaiņu starp Ekonomikas ministrijas uzturētās Būvniecības informācijas sistēmas (lietotāji – būvvaldes), LVĢMC uzturēto BRAPUS un VVD.  AAVP dotais uzdevums uzskatāms par izpildītu. | | |
| ***1.5.*** | ***Noteikt AAR robežas, norādot AAR ietilpstošās pašvaldības vai to daļas*** | ***2013. gads*** | ***VARAM, LPS, pašvaldības*** |
| Pamatojoties uz Atkritumu apsaimniekošanas likuma 10.panta pirmās daļas deleģējumu VARAM ir izstrādājusi un kopš 25.06.2013. spēkā ir MK noteikumi Nr.337 "Noteikumi par atkritumu apsaimniekošanas reģioniem", kuri nosaka Latvijas Republikas sadalījumu desmit AAR un katrā reģionā ietilpstošās pašvaldības. 2015.gadā VARAM saņēma Kuldīgas novada pašvaldības vēstuli, kurā pašvaldība lūdza izdarīt grozījumus iepriekš minētajos MK noteikumos, nosakot, ka viss Kuldīgas novads ietilpst Ventspils AAR. Kā pamatojumu pašvaldība norādīja, ka šobrīd novadā darbojas viens atkritumu apsaimniekotājs SIA „Kuldīgas komunālie pakalpojumi” un esošā situācija (novadā ietilpstošo pagastu sadalījums starp trīs atkritumu apsaimniekošanas reģioniem) ļoti sarežģī atkritumu apsaimniekotāja darbu un loģistiku, jo atbilstoši Atkritumu apsaimniekošanas likuma 21.panta pirmajai daļai atkritumu apsaimniekošanas reģiona administratīvajā teritorijā radušos atkritumus, jānogādā apglabāšanai tikai attiecīga AAR atkritumu poligonā, proti, daļa Kuldīgas novadā radīto sadzīves atkritumu būtu jāapglabā Liepājas AAR poligonā "Ķīvītes", daļa - Piejūras AAR poligonā "Janvāri" un daļa Ventspils AAR poligonā "Pentuļi". VARAM izskatīja Kuldīgas pašvaldības priekšlikumu un iesniegto ekonomisko pamatojumu un izstrādāja MK noteikumu projektu "Grozījumi 25.06.2013. Ministru kabineta noteikumos Nr.337 "Noteikumi par atkritumu apsaimniekošanas reģioniem"" un tika noteikts, ka viss Kuldīgas novads ietilpst Ventspils AAR.  AAVP dotais uzdevums uzskatāms par izpildītu. | | |
| ***1.6.*** | ***Izstrādāt vadlīnijas par sadzīves atkritumu apsaimniekošanas pakalpojuma iepirkumos iekļaujamajiem kritērijiem*** | ***2013. gads*** | ***VARAM*** |
| Atbilstoši Atkritumu apsaimniekošanas likuma 18.panta otrajai un vienpadsmitajai daļai VARAM ir uzsākusi darbu pie MK noteikumu projekta "Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, kā arī atkritumu apsaimniekošanas līgumu būtiskie noteikumi" izstrādes. Noteikumu projektā iekļautas minimālās prasības, kas pašvaldībām ir jāietver darba uzdevumā, kā arī līgumos starp pašvaldību un atkritumu apsaimniekotāju un līgumos starp atkritumu apsaimniekotāju un atkritumu radītāju ietveramie būtiskie noteikumi.  Minētā AAVP uzdevuma izpilde plānota 2016.gadā. | | |
| ***1.7.*** | ***Izstrādāt vadlīnijas par sadzīves atkritumu apsaimniekošanas līgumu saturu starp pašvaldību un atkritumu apsaimniekotāju un starp atkritumu apsaimniekotāju un atkritumu radītājiem – iedzīvotājiem.*** | ***2013. gads*** | ***VARAM*** |
| Atbilstoši Atkritumu apsaimniekošanas likuma 18.panta otrajai un vienpadsmitajai daļai VARAM ir uzsākusi darbu pie MK noteikumu projekta "Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, kā arī atkritumu apsaimniekošanas līgumu būtiskie noteikumi" izstrādes. Noteikumu projektā iekļautas minimālās prasības, kas pašvaldībām ir jāietver darba uzdevumā, kā arī līgumos starp pašvaldību un atkritumu apsaimniekotāju un līgumos starp atkritumu apsaimniekotāju un atkritumu radītāju ietveramie būtiskie noteikumi.  Minētā AAVP uzdevuma izpilde plānota 2016.gadā. | | |
| ***1.8.*** | ***Izvērtēt nepieciešamās izmaiņas normatīvajos aktos noteiktajām prasībām atkritumu statistikas vākšanai un apkopošanai, lai uzlabotu datu kvalitāti*** | ***2013.-2014. gads*** | ***VARAM, LVĢMC*** |
| Lai uzlabotu statistikas datu kvalitāti un iegūtu precīzāku un detalizētāku informāciju par dažādiem atkritumu veidiem un to apriti (pārstrāde, reģenerācija, apglabāšana) veikti grozījumi šādos normatīvajos aktos:  **1.** ***MK 22.12.2008. noteikumos Nr.1075 „Noteikumi par vides aizsardzības valsts statistikas pārskatu veidlapām”***   * 2013.gadā izstrādāti grozījumi, lai iegūtu pilnvērtīgu statistisko informāciju par veiktajiem atkritumu pārrobežu sūtījumiem un varētu sekmīgāk īstenot atkritumu plūsmu uzraudzību; * 2015.gadā izstrādātie grozījumi veikti, lai noteiktu, ka statistikas pārskata veidlapas “Nr.3 – Atkritumi” aizpilda arī komersanti, kas ir saņēmuši atkritumu apsaimniekošanas atļaujas slēgtu vai rekultivētu izgāztuvju atrakšanai un tajās esošo atkritumu pāršķirošanai; atkritumu tirgotāji un atkritumu apsaimniekošanas starpnieki; bīstamo atkritumu radītāji, kuri paši izved atkritumus ārpus Latvijas; operatori, kas saņēmuši C kategorijas piesārņojošās darbības apliecinājumu visu kategoriju (L, M, N, O) mehānisko sauszemes transportlīdzekļu, mobilās lauksaimniecības tehnikas un satiksmē neizmantojamo pārvietojamo mehānismu un citu pārvietojamu agregātu remonta un apkopes darbnīcai. Grozījumi nosaka, ka atkritumu apsaimniekotājiem, kas noslēguši līgumu ar pašvaldību par sadzīves atkritumu apsaimniekošanu konkrētās pašvaldības administratīvajā teritorijā, ir jāsniedz atkritumu apsaimniekošanas dati par savāktajiem sadzīves atkritumu apjomiem administratīvi teritoriālajā griezumā;   **2.** ***MK 26.04.2011. noteikumi Nr.319 „Noteikumi par atkritumu reģenerācijas un apglabāšanas veidiem”***   * 2013.gadā izstrādātie grozījumi veikti, lai noteiktu atkritumu reģenerācijas izvērstākus veidus (R3 kodam – kompostēšanai, plastmasu pārstrādei, papīra kartona pārstrādei, R10 kodam - atkritumu izmantošana izrakto tilpju aizbēršanai vai inženiertehniskām vajadzībām ainavu veidošanā, R12 kodam - mehāniski – bioloģiskai apstrādei, atkritumu šķirošanai, nolietoto transportlīdzekļu izjaukšana un sagatavošana pārstrādei), tādējādi nodrošinot pilnīgāku statistikas informāciju. * 2015.gadā izstrādātie grozījumi vairākiem atkritumu reģenerācijas veidiem nosaka apakšdarbības, tas ir, R3 kods papildināts ar apakškodu R3D - Biogāzes ieguve (izņemot biogāzi no atkritumu apglabāšanas) un R12 kods – ar apakškodu R12D - Slēgtās vai rekultivētās atkritumu izgāztuvēs apglabāto atkritumu pāršķirošana.   **3.** ***MK 19.04.2011. noteikumi Nr.302 „Noteikumi par atkritumu klasifikatoru un īpašībām, kuras padara atkritumus bīstamus”***   * 2013.gadā izstrādātie grozījumi veikti, lai noteiktu 1.pielikumā iekļautās vielas vai priekšmetus, kas nav uzskatāmi par atkritumiem (ja tie neatbilst Atkritumu apsaimniekošanas likuma 1.panta 1.punktam, kurā ir sniegta jēdziena „*atkritumi*” definīcija). Papildus grozījumi nosaka, ka atkritumus, kuri noteikumu 1.pielikumā nav atzīmēti kā bīstamie atkritumi, bet kuriem piemīt viena vai vairākas noteikumu 2.pielikumā minētās īpašības, uzskata par bīstamajiem atkritumiem. * 2015.gadā izstrādātie grozījumi veikti, lai ieviestu 12 jaunus atkritumu klasifikācijas kodus, kas tādējādi ļaus turpmāk iegūt informāciju par atkritumu veidiem, par kuriem vēl līdz šim nebija informācijas, jo tie netika atsevišķi izdalīti, piemēram, atkritumi, kuri rodas slēgtu vai rekultivētu izgāztuvju atrakšanas un tajās apglabāto atkritumu pāršķirošanas procesā; mājsaimniecību, restorānu, sabiedriskās ēdināšanas iestāžu un mazumtirdzniecības telpu pārtikas atkritumi un citi tiem pielīdzināmi pārtikas ražošanas atkritumi. Grozījumi nosaka gadījumus, kādos dzīvnieku izcelsmes blakusprodukti un kūtsmēsli ir uzskatāmi par atkritumiem, un gadījumus, kad tie nav klasificējami kā atkritumi.   AAVP dotais uzdevums uzskatāms par izpildītu. | | |
| ***1.9.*** | ***Izveidot darba grupu, kura izvērtēs normatīvo regulējumu, kas nepieciešams:1) lai pašvaldības veiktu ekonomiski pamatotu atkritumu apsaimniekotāja izvēli;2) lai noteiktu, vai un kādos segmentos un gadījumos pieļaujami izmantot in-house principu publiskā iepirkuma procesā;3) lai noteiktu, pie kādiem nosacījumiem un kādos gadījumos pašvaldība var iestāties citu pašvaldību izveidotā kapitālsabiedrībā, kas sniedz atkritumu apsaimniekošanas pakalpojumus iedzīvotājiem.*** | ***2013.-2014. gads*** | ***VARAM, Ekonomikas ministrija, Konkurences padome, Finanšu ministrija*** |
| Kopš 02.02.2015. VARAM ir izveidota un darbojas darba grupa, kuras mērķis un uzdevums ir veicināt atkritumu apsaimniekošanas normatīvo aktu pilnveidi. Darba grupa sastāv no 12 atkritumu apsaimniekošanas nozares speciālistiem, pašvaldību pārstāvjiem un tirdzniecības asociāciju pārstāvjiem, kuri pārstāv šādas institūcijas: VARAM, Latvijas Atkritumu saimniecības uzņēmumu asociāciju, Latvijas Atkritumu saimniecības asociāciju, LPS, Latvijas Pārtikas uzņēmumu federāciju, Latvijas Pārtikas tirgotāju asociāciju, Latvijas Tirgotāju asociāciju, LLPA, Latvijas Tirdzniecības un rūpniecības kameru, Latvijas Darba devēju konfederāciju un biedrību *"Homo ecos".* 2015.gadā ir noturētas 12 darba grupas sanāksmes, no kurām viena tika specifiski veltīta Būvniecībā radušos atkritumu apsaimniekošanas jautājumiem. Vairākās darba grupas sanāksmēs ir izskatīts jautājums par MK noteikumu projektu "Noteikumi par minimālajām prasībām, kas iekļaujamas darba uzdevumā, pašvaldībai izraugoties sadzīves atkritumu apsaimniekotāju, kā arī atkritumu apsaimniekošanas līgumu būtiskie noteikumi", kurš ietver informāciju par darba uzdevumā iekļaujamo informāciju atkritumu apsaimniekotāja izvēlei. Darba grupā ir izskatīts arī jautājums par pašvaldību kompetences paplašināšanu, nosakot, ka pašvaldība ir atbildīga ne tikai par sadzīves atkritumu, bet arī par mājsaimniecībā radušos būvniecības atkritumu apsaimniekošanu.  Tā kā *in-house* principa pielietojumu publisko iepirkumu procesā nosaka Publisko iepirkumu likums, pārskata periodā jautājums darba grupā Atkritumu apsaimniekošanas normatīvo aktu pilnveidošanai netika izvērtēts, jo pārsniedz vides aizsardzības nozares kompetences robežas.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.10.*** | ***Izveidot datu bāzi, kas ietvertu informāciju par atkritumu apsaimniekotājiem izsniegtajām atļaujām, noslēgtajiem līgumiem ar pašvaldībām, tarifiem, atkritumu apsaimniekotāju apsaimniekoto atkritumu apjomiem, kopējo atkritumu apjomu pašvaldībās (sadzīves, šķirotajiem, bīstamajiem utt., cik savākts no iedzīvotājiem, cik – no komersantiem), poligoniem (sadzīves un bīstamo) piegādāto atkritumu apjoms, poligonos (sadzīves un bīstamo) apglabāto atkritumu apjoms, pārstrādāto atkritumu apjoms, atkritumu apsaimniekošanas un apglabāšanas izmaksām u.c. būtiskajiem datiem.*** | ***2013.-2014. gads*** | ***VARAM, LVĢMC*** |
| VVD[[1]](#footnote-1) un Vides pārraudzības valsts biroja[[2]](#footnote-2) mājas lapā ir pieejama informācija par A un B piesārņojošo darbību atļauju reģistru. Sabiedrisko pakalpojumu regulēšanas komisijas mājas lapā[[3]](#footnote-3) ir pieejama informācija par apstiprinātajiem sadzīves atkritumu apglabāšanas pakalpojuma tarifiem. Savukārt informācija par atkritumu poligonos (sadzīves un bīstamo) apglabāto atkritumu apjomu un pārstrādāto atkritumu apjomu ir pieejama LVĢMC sagatavotajos ikgadējos Valsts statistiskajos pārskatos „Nr.3 – Atkritumi. Pārskats par atkritumiem”. Atbilstoši iepriekš minētajam, VARAM sadarbībā ar LVĢMC, izvērtējot jau šobrīd izveidotajās informācijas sistēmās pieejamo informāciju, secināja, ka vienotas datu bāzes, kas ietvertu informāciju par atkritumu apsaimniekotājiem izsniegtajām atļaujām, noslēgtajiem līgumiem starp pašvaldībām un atkritumu apsaimniekotājiem, tarifiem, atkritumu apsaimniekotāju apsaimniekoto atkritumu apjomiem, kopējo atkritumu apjomu pašvaldībās, poligoniem (sadzīves un bīstamo) piegādāto atkritumu apjomu, poligonos (sadzīves un bīstamo) apglabāto atkritumu apjomu, pārstrādāto atkritumu apjomu, atkritumu apsaimniekošanas un apglabāšanas izmaksām u.c. būtiskajiem datiem, izveidošana nav nepieciešama, turklāt prasītu papildus finanšu ieguldījumus.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.*** | **Atkritumu rašanās novēršana** | | |
| ***2.1.*** | ***Ierosināt ietvert MK rīkojuma projektā par prioritāriem zinātnes virzieniem fundamentālo un lietišķo pētījumu finansēšanai pētījumus attiecībā uz inovatīvām ražošanas tehnoloģijām, kuru mērķis ir panākt, ka preču un produktu ražošanā pēc iespējas mazāk tiek izmantoti dabas resursi un tos aizstāj ar atkārtoti izmantojamām izejvielām*** | ***2013. gads*** | ***Izglītības un zinātnes ministrija, VARAM*** |
| Ar MK 20.11.2013. rīkojumu Nr.551 “Par prioritārajiem virzieniem zinātnē 2014.-2017.gadā” ir apstiprināti vairāki prioritāros virzienus zinātnē fundamentālo un lietišķo pētījumu finansēšanai 2014.-2017.gadā, kuri varētu ietvert arī atkritumu apsaimniekošanas pasākumus:  1. Vide, klimats un enerģija (vide, ekosistēmas un bioloģiskā daudzveidība, atjaunojamo resursu ieguve, enerģētiskā neatkarība, elektroapgādes drošuma paaugstināšanas tehnoloģijas, oglekļa mazietilpīgas ražošanas attīstība, klimata pārmaiņu samazināšana un pielāgošanās klimata pārmaiņām);  2. Vietējo resursu izpēte un ilgtspējīga izmantošana (zemes dzīļu, ūdens, lauksaimniecības un mežu resursu apguves tehnoloģijas un pārtikas tehnoloģijas, biotehnoloģijas).  AAVP dotais uzdevums uzskatāms par izpildītu. | | |
| ***3.*** | **Atkritumu dalītā vākšana** | | |
| ***3.1.*** | ***Normatīvajos aktos noteikt atkritumu apsaimniekošanas komersantu pienākumu informēt atkritumu radītājus par tiem pieejamām atkritumu dalītās vākšanas iespējām (internets, informatīvie materiāli)*** | ***2013.-2014. gads*** | ***VARAM, pašvaldības*** |
| VARAM ir uzsākusi darbu pie MK noteikumu projekta “Noteikumi par atkritumu savākšanas un šķirošanas vietām” izstrādes, kuros ir noteikts, ka sadzīves atkritumu dalītās savākšanas punkta, šķiroto atkritumu savākšanas laukuma, atkritumu šķirošanas un pārkraušanas stacijas, būvniecības un būvju nojaukšanas atkritumu savākšanas laukuma, videi kaitīgu preču (VKP) atkritumu savākšanas laukuma, metāllūžņu noliktavas vai bioloģiski noārdāmo atkritumu kompostēšanas laukuma operators savā tīmekļa vietnē ievieto informāciju par katru tā apsaimniekoto atkritumu savākšanas un šķirošanas vietu vai bioloģiski noārdāmo atkritumu kompostēšanas laukumu, norādot attiecīgās atkritumu savākšanas un šķirošanas vietas, bioloģiski noārdāmo atkritumu kompostēšanas laukuma atrašanās adresi, atkritumu veidus, kuri tiek pieņemti, darba laiku, vietas īpašnieku un tā kontaktinformāciju.  Minētā AAVP uzdevuma izpilde plānota 2016.gadā. | | |
| ***3.2.*** | ***Pārskatīt un noteikt stingrākus nosacījumus, uz kādiem tiek piemēroti nodokļa atbrīvojumi, kā arī izvērtēt nepieciešamību noteikt augstākus reģenerācijas mērķus tiem, kas saņem nodokļa atbrīvojumus.*** | ***2013.-2015. gads*** | ***VARAM*** |
| VARAM ir izstrādājusi likumprojektu „Grozījumi Dabas resursu nodokļa likumā” (izsludināts 05.11.2015. Valsts sekretāru sanāksmē, VSS-1183), lai pilnveidotu **DRN piemērošanu. Likumprojekts paredz noteikt deleģējumu MK attiecībā uz:**   * **izlietotā iepakojuma pārstrādes un reģenerācijas apjomu noteikšanu apsaimniekošanas sistēmu ietvaros tiem** apsaimniekotājiem, kuriem ir piemērots atbrīvojums no DRN samaksas**;** * **prasībām DRN maksātājam, kas pats izveidojis un piemēro izlietotā iepakojuma** un vienreiz lietojamo galda trauku un piederumu **vai VKP atkritumu apsaimniekošanas sistēmu.**   Minētā AAVP uzdevuma izpilde plānota 2016.gadā. | | |
| ***3.3.*** | ***Izvērtēt nepieciešamos grozījumus normatīvajos aktos, lai noteiktu atbildību par dalītās savākšanas mērķu sasniegšanu*** | ***2013.-2014.gads*** | ***VARAM, LPS, pašvaldības*** |
| Atbildība par sadzīves atkritumu dalītās savākšanas mērķu sasniegšanu ir noteikta MK 02.04.2013. noteikumos Nr.184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” (<http://likumi.lv/ta/id/256092-noteikumi-par-atkritumu-dalitu-savaksanu-sagatavosanu-atkartotai-izmantosanai-parstradi-un-materialu-regeneraciju>), kur ir noteikts, ka pašvaldība sadarbībā ar atkritumu apsaimniekotājiem, kas izraudzīti saskaņā ar normatīvajiem aktiem par atkritumu apsaimniekošanu, organizē dalītu sadzīves atkritumu savākšanu savā administratīvajā teritorijā atbilstoši atkritumu apsaimniekošanas valsts plānam (AAVP), atkritumu apsaimniekošanas reģionālajiem plāniem un normatīvajiem aktiem par atkritumu savākšanas, šķirošanas un bioloģiski noārdāmo atkritumu kompostēšanas vietām un līdz 31.012.2014. izveido dalītas savākšanas sistēmu šādām atkritumu kategorijām:  1. papīru saturoši atkritumi;  2. metālu saturoši atkritumi;  3. plastmasu saturoši atkritumi;  4. stiklu saturoši atkritumi.  VARAM, izvērtējot nepieciešamos grozījumus MK 02.04.2013. noteikumos Nr.184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju”, ir secinājusi, ka ir nepieciešams izstrādāt grozījumu, nosakot konkrētus sasniedzamos sadzīves atkritumu dalītās savākšanas mērķus procentos attiecībā uz otrreizējai izmantošanai sagatavoto un pārstrādāto atkritumu apjomu papīru saturošiem atkritumiem, metālu saturošiem atkritumiem, plastmasu saturošiem atkritumiem un stikla saturošiem atkritumiem. Plānotie MK grozījumi uzlabos statistikas datus un to kvalitāti attiecībā uz otrreizējai izmantošanai sagatavoto un pārstrādāto atkritumu apjomu papīru saturošiem atkritumiem, metālu saturošiem atkritumiem, plastmasu saturošiem atkritumiem un stikla saturošiem atkritumiem, un atvieglot pašvaldībā. Grozījumus VARAM plāno izstrādāt 2016.gada pirmajā pusgadā.  Minētā AAVP uzdevuma izpilde plānota 2016.gadā. | | |
| ***3.4.*** | ***Izvērtēt, vai nosakāmi administratīvie sodi, ja nav sasniegti atkritumu dalītās savākšanas mērķi*** | ***2014.-2015. gads*** | ***VARAM*** |
| VARAM ir izvērtējusi esošo administratīvo sodu sistēmu attiecībā uz nosakāmajiem sodiem atkritumu apsaimniekošanas jomā un ņemot vērā, ka normatīvajos aktos pārskata periodā nebija noteikti kritēriji, lai novērtētu dalītās atkritumu savākšanas sistēmas ieviešanu un dalītās atkritumu savākšanas pakalpojuma pieejamību iedzīvotājiem, uzskata, ka pārskata periodā nebija pamatoti noteikt administratīvos sodu, ja nav sasniegti atkritumu dalītās savākšanas mērķi. Vienlaikus jāņem vērā, ka jau pašreiz Latvijas Administratīvo pārkāpumu kodeksa 75.pantā ir noteikts administratīvais sods par atkritumu apsaimniekošanas noteikumu pārkāpšanu.  AAVP dotais uzdevums uzskatāms par izpildītu. | | |
| ***3.5.*** | ***Normatīvajos aktos paredzēt administratīvos sodus par to, ka netiek šķiroti atkritumi*** | ***2014.-2015. gads*** | ***VARAM*** |
| VARAM ir izvērtējusi Latvijas Administratīvo pārkāpumu kodeksa 75.pantā noteiktos administratīvos pārkāpumus – par atkritumu apsaimniekošanas noteikumu vai atkritumu pārrobežu (starptautisko) pārvadājumu noteikumu pārkāpšanu un par sadzīves atkritumu radītāja vai īpašnieka nepiedalīšanos pašvaldības organizētajā sadzīves atkritumu savākšanā, un ir konstatējusi, ka jau pašreizējā normatīvie akti nodrošina iespēju piemērot administratīvo sodu par to, ka netiek šķiroti atkritumi, ņemot vērā, ka jēdziens “atkritumu apsaimniekošana” ietver arī atkritumu šķirošanu.  AAVP dotais uzdevums uzskatāms par izpildītu. | | |
| ***3.6.*** | ***Normatīvajos aktos pārskatīt un noteikt precīzāku atbildību par dalītas atkritumu savākšanas pakalpojuma pieejamības iedzīvotājiem nodrošināšanu*** | ***2014. gads*** | ***VARAM*** |
| Atbildība par sadzīves atkritumu dalītās savākšanas mērķu sasniegšanu ir noteikta Atkritumu apsaimniekošanas likuma 21.panta ceturtajā daļā un MK 02.04.2013. noteikumos Nr.184 “Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” (<http://likumi.lv/ta/id/256092-noteikumi-par-atkritumu-dalitu-savaksanu-sagatavosanu-atkartotai-izmantosanai-parstradi-un-materialu-regeneraciju>), kur ir noteikts, ka pašvaldība sadarbībā ar atkritumu apsaimniekotājiem, kas izraudzīti saskaņā ar normatīvajiem aktiem par atkritumu apsaimniekošanu, organizē dalītu sadzīves atkritumu savākšanu savā administratīvajā teritorijā atbilstoši atkritumu apsaimniekošanas valsts plānam, atkritumu apsaimniekošanas reģionālajiem plāniem un normatīvajiem aktiem par atkritumu savākšanas, šķirošanas un bioloģiski noārdāmo atkritumu kompostēšanas vietām un līdz 31.12.2014. izveido dalītas savākšanas sistēmu šādām atkritumu kategorijām:  1. papīru saturoši atkritumi;  2. metālu saturoši atkritumi;  3. plastmasu saturoši atkritumi;  4. stiklu saturoši atkritumi.  Minētā AAVP uzdevuma izpilde plānota 2016.gadā. | | |
| ***3.7.*** | ***Izstrādāt kritērijus dalītas atkritumu savākšanas pakalpojuma pieejamības iedzīvotājiem novērtēšanai*** | ***2013.-2014. gads*** | ***VARAM*** |
| Pēc VARAM pasūtījuma ir veikts pētījums “**Kritēriju izstrāde dalītas atkritumu savākšanas pakalpojuma pieejamības iedzīvotājiem novērtēšanai” (izstrādātājs SIA „Geo Consultants”, 2014.,** <http://www.varam.gov.lv/lat/publ/petijumi/petijumi_vide/?doc=17687>**) un VARAM pasūtītā pētījuma “Eiropas Savienības fondu 2014.-2020. gada finanšu plānošanas perioda atbalstāmo vides aizsardzības aktivitāšu ekonomisko ieguvumu novērtējums” (**izstrādātājs SIA „Geo Consultansts”, 2015., <http://www.varam.gov.lv/lat/publ/petijumi/petijumi_vide/?doc=15514>**) ietvaros, kuros ir izstrādāti kritēriji dalītas atkritumu savākšanas pakalpojuma pieejamības iedzīvotājiem novērtēšanai. Atbilstoši iepriekš minētajam VARAM 2015.gadā ir izstrādājusi** likumprojektu “Grozījumi Atkritumu apsaimniekošanas likumā”, kas paredz, ka MK līdz 31.12.2016. izdos MK noteikumus par kritērijiem dalītās atkritumu savākšanas pakalpojuma pieejamības iedzīvotājiem novērtēšanai.  Minētā AAVP uzdevuma izpilde plānota 2016.gadā. | | |
| ***4.*** | **Atkritumu sagatavošana reģenerācijai, atkritumu reģenerācija un pārstrāde** | | |
| ***4.1.*** | ***Noteikt kvalitātes kritērijus kompostam/fermentācijas atliekām, lai to varētu izmantot citur tautsaimniecībā (lauksaimniecība, būvniecība, mežsaimniecība, ceļu būve, u.tml.)*** | ***2014.-2016. gads*** | ***VARAM, Zemkopības ministrija*** |
| Jau šobrīd MK 01.09.2015. noteikumos Nr. 506 „Mēslošanas līdzekļu un substrātu identifikācijas, kvalitātes atbilstības novērtēšanas un tirdzniecības noteikumi” ir noteiktas kvalitātes prasības kompostam, ko lieto kā substrātu vai organisko mēslošanas līdzekli. Noteikumos nav noteikti ierobežojumi komposta ražošanas izejvielām, tāpēc šīs prasības ir attiecināmas arī uz to kompostu, kas ražots no bioloģiskajiem atkritumiem.  Eiropas Komisijā noris darbs pie projekta „Eiropas Parlamenta un Padomes regula, ar ko nosaka noteikumus par to, kā CE-marķētus mēslošanas līdzekļus darīt pieejamus tirgū, un groza Regulas (EK) Nr.1069/2009 un (EK) Nr.1107/2009”. Tā nosaka, ka mēslošanas līdzeklis, kam ir marķējums "EK mēslošanas līdzeklis", var saturēt kompostu, kas iegūts aerobās kompostēšanās procesā, kurā izmantoti bioloģiskie atkritumi Direktīvas 2008/98/EK par atkritumu un dažu direktīvu atcelšanu (Direktīvas 2008/98/EK) nozīmē, kuri iegūti dalītā bioloģisko atkritumu savākšanā to rašanās vietā, vai digestātu (fermentācijas atliekas), kas iegūts anaerobās noārdīšanās procesā, kurā izmantoti bioloģiskie atkritumi Direktīvas 2008/98/EK nozīmē, kuri iegūti dalītā bioloģiko atkritumu savākšanā to rašanās vietā; kā arī noteiktas šī komposta un digestāta kvalitātes prasības.  Turpinās izvērtējuma darbs par nacionāla mēroga kvalitātes kritēriju izstrādi tādam kompostam un digestātam, kura ražošanā izmantoti bioloģiskie atkritumi, kam nav marķējuma "EK mēslošanas līdzeklis".  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.2.*** | ***Izvērtēt un noteikt diferencētas DRN likmes par atkritumu apglabāšanu (piemēram, bioloģisko atkritumu apsaimniekošanai), kā arī izvērtēt DRN likmju palielināšanu par atkritumu apglabāšanu poligonos un palielināt nodokļa likmes par atkritumu apglabāšanu poligonos*** | ***2013.-2015. gads*** | ***VARAM*** |
| 2014.gada budžeta pakotnes ietvaros tika pieņemti grozījumi Dabas resursu nodokļa likumā, kas paredzēja paaugstināt DRN likmi par sadzīves atkritumu apglabāšanu no 10 līdz 12 *euro* partonnu.  Pamatojoties uz VARAM pasūtīto pētījumu „Par iespējām noteikt diferencētas dabas resursu nodokļa likmes par atkritumu apglabāšanu poligonos” (izstrādātājs biedrība „Zaļā brīvība”, 2013., <http://www.varam.gov.lv/lat/publ/petijumi/petijumi_vide/?doc=17687>), likumprojektā Grozījumi Dabas resursu nodokļa likumā” (izsludināts 05.11.2015. Valsts sekretāru sanāksmē, VSS-1183) plānots pakāpeniski paaugstināt DRN likmes par atkritumu apglabāšanu poligonos laika periodā no 01.01.2017. līdz 2020.gadam. Paredzēts paaugstināt un izlīdzināt DRN likmes sadzīves atkritumiem (no 12,00 līdz 50,00 *euro* par tonnu) un ražošanas atkritumiem, kas nav uzskatāmi par bīstamajiem atkritumiem (no 21,34 līdz 50,00 *euro* par tonnu), kā arī bīstamajiem atkritumiem (no 35,57 līdz 60,00 *euro* par tonnu).  Minētā AAVP uzdevuma izpilde plānota 2016.gadā. | | |
| ***4.3.*** | ***Izvērtēt nepieciešamību paplašināt ražotāju atbildības sistēmas piemērošanu (piemēram, preses izdevumiem un reklāmām), piemērojot tiem DRN*** | ***2015. gads*** | ***VARAM*** |
| Pārskata periodā nostiprinātas esošās normas, precizējot un aktualizējot prasības atbrīvojuma no dabas resursu nodokļa samaksas par videi kaitīgām precēm un iepakojumu. Izstrādāti attiecīgi grozījumi MK 03.11.2009. noteikumos Nr.1294 „Kārtība, kādā atbrīvo no dabas resursu nodokļa samaksas par videi kaitīgām precēm” un MK 03.11.2009. noteikumos Nr.1293 „Kārtība, kādā atbrīvo no dabas resursu nodokļa samaksas par iepakojumu un vienreiz lietojamiem galda traukiem un piederumiem”.  2014.gada valsts budžeta pakotnes ietvaros tika pieņemti grozījumi Dabas resursu nodokļa likumā. Izstrādātajā likumprojektā VARAM paredzēja principu „piesārņotājs maksā” un ražotāju atbildības principu attiecināt arī uz reklāmas izdevumiem un materiāliem, taču saskaņošanas procesā šis priekšlikums neguva atbalstu.  Pamatojoties uz pasūtīto pētījumu „Vides nodokļa sistēmas efektivitātes un turpmākās attīstības novērtējuma ziņojums” (izstrādātājs biedrība “Zaļā brīvība”, gala ziņojums iesniegts 2016.gadā, <http://www.varam.gov.lv/lat/publ/petijumi/petijumi_vide/?doc=21461>), VARAM nākamajā pārskata periodā (2016.-2018.gads) vērtēs iespēju noteikt jaunus DRN objektus. | | |
| ***4.4.*** | ***Izvērtēt DRN piemērošanas efektivitāti un nepieciešamību palielināt DRN likmes par VKP, iepakojumam, nolietotiem transportlīdzekļiem*** | ***2014.-2015. gads*** | ***VARAM*** |
| 2014.gada valsts budžeta pakotnes ietvaros tika pieņemti grozījumi Dabas resursu nodokļa likumā, kas paredzēja DRN likmju pieaugumu virknei objektu, t.sk. VKP, iepakojumam un transportlīdzekļiem, uz kuriem attiecas Nolietotu transportlīdzekļu pasaimniekošanas likums. Salīdzinot ar 2013.gadu, DRN likmes pieauga vidēji par 25 %.  VARAM 2015.gada nogalē izstrādāja likumprojektā „Grozījumi Dabas resursu nodokļa likumā” (izsludināts 05.11.2015. Valsts sekretāru sanāksmē, VSS-1183), kas paredzēja:   * paaugstināt DRN likmes par plastmasas iepirkumu maisiņiem; * izlīdzināt DRN likmes elektriskajām un elektroniskajām iekārtām (EEI) kategoriju ietvaros, paaugstinot tos atsevišķām apakškategorijām.   Lai veicinātu resursu efektīvu un saudzīgu izmantošanu, kā arī, lai veicinātu Latvijas iesaisti aprites ekonomikā, DRN likmes tiek regulāri pārskatītas. Nākamajā pārskata periodā tiks izvērtētas spēkā esošās DRN likmes un nepieciešamības gadījumā arī turpmāk DRN likmes tiks pārskatītas. Atbilstoši iepriekš minētajam, VARAM plāno izvērtēt pētījumā „Vides nodokļa sistēmas efektivitātes un turpmākās attīstības novērtējuma ziņojums” (skat. 4.3.apakšpunktu) izteiktās rekomendācijas un veikt nepieciešamās izmaiņas normatīvajos aktos.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.5.*** | ***Ieviest depozīta sistēmu iepakojumam*** | ***2015. gads*** | ***VARAM*** |
| Saskaņā ar 2013.gada aprīlī MK akceptēto Koncepciju par depozīta sistēmas piemērošanu dzērienu  iepakojumam VARAM izstrādājusi likumprojektus „Grozījumi Dabas resursu nodokļa likumā” un „Grozījumi Iepakojuma likumā”, kas rada tiesisko pamatu depozīta sistēmas ieviešanai. Abi likumprojekti 08.10.2013. tika atbalstīti MK un iesniegti izskatīšanai Saeimā.  Ievērojot, ka 2013.gadā virzītie priekšlikumi depozīta sistēmas ieviešanai Latvijā līdz pat 2015.gada sākumam nebija guvuši atbalstu Saeimā, VARAM izveidotā darba grupā (dentālākai informācijai par darba grupas izveidi un sastāvu skat. 1.tabulas 1.19.punktu) tika atkāroti izvērtēts jautājums par depozīta sistēmas nepieciešamību un izveides lietderīgumu.  Darba grupa secināja, ka dalītā atkritumu vākšanas sistēma efektīvāk sasniegs mērķi – samazināt poligonos noglabājamo atkritumu apjomu un būtiski palielināt sadzīves atkritumu pārstrādi, veicināt resursu atkārtotu izmantošanu vai izmantošanu enerģijas iegūšanā. Savukārt, depozīta sistēma dzērienu iepakojumam, ja tāda tiktu izveidota, aptvertu tikai nelielu daļu no kopējā sadzīves atkritumu apjoma. Dalītās atkritumu vākšanas sistēmā Latvijā gadu gaitā ieguldīti nozīmīgi līdzekļi, iegādājoties īpašus šķirošanas konteinerus, izbūvējot atkritumu poligonus un šķirošanas līnijas. Atkritumu dalītās vākšanas sistēmā jau ir investēti gan pašvaldību, gan Eiropas Savienības (ES) fondu, gan privātie līdzekļi.  Izvērtējot iespējamos ieguvumus un zaudējumus, darba grupa secinājusi, ka depozīta sistēmas ieviešana prasītu būtisku izdevumu pieaugumu (kopējās izmaksas depozīta sistēmas ieviešanai mērojamas 20–26 milj. *euro*; sistēmas uzturēšana - 12,8 milj. *euro*/gadā), taču mērķis – ievērojami samazināt poligonos apglabājamo atkritumu daudzumu – netiktu sasniegts. Atbilstoši ES direktīvu prasībām Latvijai līdz 2020.gadam poligonos apglabājamo atkritumu daudzums ir jāsamazina par 50%.  Koncentrēšanās uz dalītās atkritumu vākšanas sistēmu ļaus apkopot resursus un panākt lielāku efektu. Svarīga dalītās atkritumu vākšanas sistēmas daļa ir stimulējoši pasākumi, lai palielinātu sašķiroto atkritumu daļu un konsekventi samazinātu visu atkritumu nonākšanu vidē vai atkritumu apglabāšanu atkritumu poligonos. ES fondu investīcijas 2014.-2020.gada periodam arī tiek plānotas, lai turpinātu attīstīt atkritumu dalītās vākšanas sistēmu. | | |
| ***4.6.*** | ***Normatīvajos aktos noteikt motivējošus nosacījumus un pasākumus, kas veicinātu komposta/fermentācijas atlieku izmantošanu un resursu efektīvu izmantošanu*** | ***2014.-2016. gads*** | ***VARAM*** |
| Pārskata periodā 2013.gadā tika veikts pētījums “**Izvērtējums par Latvijas apstākļos piemērojamas bioloģiski noārdāmu atkritumu pārstrādes metodes apglabājamo bioloģiski noārdāmo atkritumu apjomu samazināšanai**” (izstrādātājs biedrība „Latvijas Atkritumu saimniecības asociācija”, 2013., <http://www.varam.gov.lv/lat/publ/petijumi/petijumi_vide/?doc=17687>). VARAM turpina izvērtēt izvirzāmos nosacījumus komposta un fermentācijas atlieku plašākai izmantošanai, kas veicinātu komposta un fermentācijas atlieku izmantošanu efektīvu izmantošanu  2015.gada nogalē ir uzsākta normatīvā regulējums izstrāde ES līdzfinansējuma iegūšanai, kur viena no atbalstāmajām aktivitātēm ir bioloģiski noārdāmo atkritumu pārstrāde.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***5.*** | **Atkritumu apglabāšana** | | |
| ***5.1.*** | ***Izvērtēt nepieciešamību normatīvajos aktos noteikt, ka atkritumu šķirošanas un pārkraušanas centru vai staciju apsaimniekotājiem ir jāveic regulāri apglabājamo atkritumu sastāva pētījumi*** | ***2013.-2014. gads*** | ***VARAM*** |
| Pārskata periodā 2013.gadā tika veikts pētījums “**Metodika par atkritumu sastāva noteikšanu poligonos un atkritumu šķirošanas centros” (**izstrādātājs biedrība „Latvijas Atkritumu saimniecības asociācija”, 2013., <http://www.varam.gov.lv/lat/publ/petijumi/petijumi_vide/?doc=17687>**).**  **VARAM 2015.gadā ir izstrādājusi** likumprojektu “Grozījumi Atkritumu apsaimniekošanas likumā”, kas paredz, ka MK līdz 01.04.2017. noteiks kārtību, kādā atkritumu poligona apsaimniekotājs veic poligonā apglabāto atkritumu sastāva un masas un blīvuma mērījumus. Informācija par atkritumu poligonos apglabāto atkritumu sastāvu sniedz informāciju par atkritumu dalītās savākšanas sistēmas darbības efektivitāti un iedzīvotāju iesaisti tajā, gan arī ļauj pieņemt pamatotus lēmumus atkritumu apsaimniekošanas sistēmas attīstībai. Šie dati ir būtiski arī, lai papildus novērtētu direktīvās un Latvijas nacionālajos normatīvajos aktos noteikto mērķu izpildi, piemēram, atkritumu poligonos apglabāto bioloģiski noārdāmo atkritumu apjomu. Turpmākajā AAVP darbības laikā VARAM izvērtēs, vai ir lietderīgi noteikt šādas prasības arī atkritumu šķirošanas staciju operatoriem. | | |

*2.tabula. Atkritumu apsaimniekošanas sistēmas attīstība.*

|  |  |  |  |
| --- | --- | --- | --- |
| **Nr.p.k.** | **Uzdevums** | **Uzdevuma veikšanas laiks** | **Atbildīgā institūcija** |
| **1.** | **Atkritumu apsaimniekošanas sistēma** | | |
| ***1.1.*** | ***Kontrolēt atkritumu apsaimniekošanas pakalpojumu atbilstību normatīvo aktu prasībām*** | ***Visā plāna darbības laikā*** | ***VVD*** |
| Pārskata periodā ir veiktas kopā 15 988 pārbaudes, tai skaitā 12 856 integrētās pārbaudes un 3132 tematiskās pārbaudes. 2013.gadā kopā veiktas 528 pārbaudes, 2014.gadā - 7996 pārbaudes un 2015.gadā - 7464 pārbaudes. Pārbaudēs biežāk konstatētie pārkāpumi: nav iekārtots bīstamo atkritumu uzskaites žurnāls un attiecība bīstamo atkritumu uzskaite netiek veikta, kā arī bīstamie atkritumi tiek sajaukti kopā ar sadzīves atkritumiem un citi līdzīga rakstura pārkāpumi.  Atbilstoši Latvijas Administratīvo pārkāpumu kodeksa 75., 752., 753., 751. un 87.pantam fiksēto pārkāpumu skaits 2013.-2015.gadā bija 255 (2013.gadā – 84; 2014.gadā – 84; 2015.gadā - 87). Par iepriekš minētajiem fiksētajiem pārkāpumiem piemērots sods 92 730 *euro* apmērā (2013.gadā – 25 910 *euro*; 2014.gadā – 33 460 *euro*; 2015.gadā – 33 360 *euro*).  VVD norāda, ka ir sarežģīti izdarīt secinājumus par situācijas mainību pārskata periodā, jo atsevišķi pārkāpumi netiek identificēti VVD struktūrvienību atskaitēs. VVD reģionālās vides pārvaldes sniedz informāciju par kopējo pārkāpumu par atkritumu apsaimniekošanas normatīvo aktu neievērošanu (Latvijas Administratīvo pārkāpumu kodeksa 75., 752., 753., 87.p.) skaitu. Vienlaikus VVD norāda, ka, lai izdarītu secinājumus par situācijas uzlabošanos pārskata periodā, būtu nepieciešams savākt un izanalizēt visus sastādītos administratīvo pārkāpumu protokolus un veikt padziļinātu statistisko datu analīzi. Vienlaikus VVD norāda, ka, kopumā laika periodā 2013.-2015.gads situācija ir uzlabojusies būvniecības atkritumu apsaimniekošanas jomā, samazinājušās nelegālās būvniecības atkritumu izbēršanas vietas. Nemainīgā līmenī bija konstatējami sadzīves atkritumu nelegālo izgāšana dažādās neatļautās vietās, ko joprojām veic neapzinīgi iedzīvotāji un vainīgos ir ļoti sarežģīti saukt pie atbildības.  Pārskata periodā aptuveni 2/3 no pārkāpējiem bija juridiskas personas un atkritumu apsaimniekošanas operatori, kuri pamatā neievēro, pārkāpj VVD izsniegto atļauju nosacījumus, vai veic darbības atkritumu apsaimniekošanas jomā bez VVD izsniegtas atļaujas. Aptuveni 1/3 pārkāpumu izdarītāju bija fiziskas personas, kuras tika pieķertas par atkritumu izbēršanu, dedzināšanu un tamlīdzīgām neatļautām darbībām.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.2.*** | ***Nodrošināt, ka kvalitatīvi atkritumu apsaimniekošanas pakalpojumi ir pieejami visiem iedzīvotājiem*** | ***Visā plāna darbības laikā*** | ***Pašvaldības, Atkritumu apsaimniekošanas komersanti*** |
| Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu, pašvaldības norāda, ka tās nodrošina atkritumu apsaimniekošanas pakalpojuma pieejamību visām fiziskām un juridiskām personām. Pašvaldības norāda, ka atkritumu radītāju iesaiste pašvaldības organizētajā sadzīves atkritumu apsaimniekošanas sistēmā ir vērtējama robežās no 55% līdz 95%. Pašvaldības norāda, ka lauku apvidos tās saskaras ar iedzīvotāju pretestību attiecībā uz atkritumu apsaimniekošanas līgumu slēgšanu, jo cilvēkiem ir zema vides apziņa un cilvēki neuzskata, ka tie rada atkritumus, tāpēc arī izvairās no līgumu slēgšanas. Iesaistes apmēru pašvaldību izveidotajās atkritumu apsaimniekošanas sistēmās ietekmē arī pašvaldībā deklarējušos iedzīvotāju skaits, kuru faktiskā dzīvesvieta ir cita pašvaldība, vai valsts, tas ir, pašvaldības novērtēt atkritumu radītāju vai valdītāju iesaisti atkritumu apsaimniekošanas sistēmā veic aprēķinu, izmantojot datus par pašvaldībā esošo nekustamo īpašumu skaitu pret noslēgto atkritumu apsaimniekošanas līgumu skaitu (Atkritumu apsaimniekošanas likuma 16.panta pirmā daļa nosaka pienākumu iesaistīties pašvaldības organizētajā atkritumu apsaimniekošanas sistēmā, noslēdzot atkritumu apsaimniekošanas līgumu ar pašvaldības izvēlēto atkritumu apsaimniekotāju). Aprēķini vairumā gadījumu ir neprecīzi, jo pašvaldības nomaļās viensētas nereti ir neapdzīvotas un tajās deklarētās personas ir mainījušas dzīvesvietu vai emigrējušas uz ārvalstīm, bet neapdzīvotais nekustamais īpašums rada aprēķinu kļūdu, tādējādi neatspoguļojot reālo situāciju pašvaldībā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.3.*** | ***Pašvaldībām, kuras nav noslēgušas atkritumu apsaimniekošanas līgumus ar atkritumu apsaimniekotājiem, atbilstoši normatīvo aktu prasībām, veikt atbilstošās darbības un noslēgt atbilstošus līgumus*** | ***2013. gads*** | ***Pašvaldības*** |
| VARAM laika posmā 2013.-2015.gads ir veikusi regulāru uzraudzības darbu, lai nodrošinātu pašvaldību sadzīves atkritumu apsaimniekotāja izvēli atbilstoši Atkritumu apsaimniekošanas likuma, Publisko iepirkumu un likuma Publiskās un privātās partnerības likuma normām. Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu, 76% pašvaldību atkritumu apsaimniekotājus ir izraudzījušās atbilstoši Atkritumu apsaimniekošanas likumā noteiktajām normām. Savukārt 24% pašvaldību norāda, ka apsaimniekotājs nav izvēlēts atbilstoši Atkritumu apsaimniekošanas likuma normā. Neatbilstība lielākoties rodas tāpēc, ka pašvaldības, kā atkritumu apsaimniekotāju, ir izvēlējušās pašvaldībai piederošu kapitālsabiedrību atbilstoši normatīvajiem aktiem publiskās un privātās partnerības jomā, noslēdzot deleģēšanas līgumu uz ilgāku termiņu, nekā to pieļauj Atkritumu apsaimniekošanas likums. Atbilstoši iepriekš minētajam, jānorāda, ka neatbilstība Atkritumu apsaimniekošanas likumam ir daļēja un novēršama, veicot attiecīgus grozījumus noslēgtajos atkritumu apsaimniekošanas līgumos, uz ko arī VARAM ir vairākkārt vērsusi pašvaldību uzmanību.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.4.*** | ***Veicināt zaļā publiskā iepirkuma, vides pārvaldības un tām līdzīgo sistēmu un ekomarķējumu izmantošanu atkritumu apsaimniekošanas politikas īstenošanā un atkritumu apsaimniekošanas jomā*** | ***Visā plāna darbības laikā*** | ***VARAM Pašvaldības komersanti*** |
| Zaļais publiskais iepirkums (ZPI) ir kļuvis par vienu no ES vides politikas prioritārajiem instrumentiem, tāpēc vides nosacījumu iekļaušana publisko iepirkumu specifikācijās ir prioritārs uzdevums arī Latvijā. Jaunajā 02.12.2015. Eiropas Komisijas publicētajā aprites ekonomikas pakotnē ZPI izvirzīts par vienu no galvenajiem ieviešanas instrumentiem.  Atbilstoši 18.02.2015. MK apstiprināto Zaļā iepirkuma veicināšanas plānu 2015.-2017.gadam (ZI VP), sākot ar 2015.gadu iepirkumi, kas tiek plānoti no valsts un pašvaldību budžeta un kuriem tiek piemērots ZPI, sasniedz vismaz 15% finansiālā izteiksmēno kopējā valsts un pašvaldību iestāžu veikto iepirkumu apjoma, 2016.gadā - 20% un 2017.gadā - 30%. ZI VP nosaka, ka ZPI prasības tiek piemērotas un integrētas ES struktūrfondu un Kohēzijas fonda (KF) projektu finansēšanā, t.sk. atkritumu apsaimniekošanā.  VARAM 2015.gada novembrī – decembrī organizēja piecus reģionālo semināru ciklus „VARAM atbilstības principu un zaļā iepirkuma/zaļā publiskā iepirkuma piemērošana ES fondu 2014-2020 plānošanas periodā”.  2015.gadā tika īstenoti LVAFA finansētie projekti: „Informācijas, metodikas, materiālu un pasākumu nodrošināšana ministrijas veiktspējas stiprināšanai 2015.gada 1.pusgadā” (izpildītājs SIA „Smartgreen”) un „Atbalsts Zaļā publiskā iepirkuma prasību izstrādei un piemērošanai” (izpildītājs SIA „Smartgreen”).  Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu vairāk nekā puse pašvaldību (64 no 113 aptaujā piedalījušām pašvaldībām) norāda, ka pašvaldības vai tās iestāžu veiktajos publiskajos iepirkumos tiek izmantoti vides kritēriji (ZPI). Attiecībā uz vides pārvaldības sistēmu (EMAS vai ISO 14000 sistēma) un ekomarķējuma izmantošanu atkritumu apsaimniekošanā pozitīvu atbildi sniedza 47 pašvaldības.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.5.*** | ***Pilnveidot un nodrošināt kvalitatīvu atkritumu statistikas vākšanu un apkopošanu*** | ***Visā plāna darbības laikā*** | ***VARAM LVĢMC*** |
| Lai pilnveidotu un nodrošinātu kvalitatīvu atkritumu statistikas vākšanu un apkopošanu pārskata periodā tika veiktas šādas darbības:  1**.** Kopš 2014.gada vides aizsardzības valsts statistikas pārskatu iesniegšana notiek elektroniski, aizpildot attiecīgo vides valsts statistikas pārskatu veidlapu LVĢMC datu bāzē tiešsaistes režīmā.  2**.** LVAFA finansētā projekta *„Seminārs operatoriem par vides aizsardzības valsts statistikas pārskatu veidlapu aizpildīšanas un iesniegšanas kārtību datu bāzēs tiešsaistes režīmā”* ietvaros 2013. gada nogalē tika organizētas operatoru apmācības par informācijas ievadīšanu datu bāzēs, rīkojot astoņus seminārus katrā no VVD reģionālo vides pārvalžu pārraudzībā esošajiem Latvijas reģioniem.  3. Ik gadu, izvērtējot valsts statistikas pārskatu veidlapās sniegto informāciju, VVD inspektori sniedz operatoriem konsultācijas par valsts statistikas pārskatu veidlapu korektu aizpildīšanu un nepieciešamajiem kļūdu labojumiem, kā arī pēc operatoru pieprasījuma, sniedz individuālas konsultācijas par atkritumu pārskata veidlapas aizpildīšanu.  Saskaņā ar LVĢMC sniegto informāciju datu kvalitātes ievade uzlabojas ar katru gadu.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***1.6.*** | ***Nodrošināt 55 izgāztuvju rekultivāciju*** | ***2013.-2015. gads*** | ***Pašvaldības, VARAM*** |
| Laika periodā no 2013. līdz 2015.gadam pabeigta 56 izgāztuvju rekultivācija, no kurām 2 izgāztuvju rekultivācija noslēdzās 2016.gada sākumā. Līdz ar to ir noslēgusies darbības programmas “Infrastruktūra un pakalpojumi” papildinājuma 3.5.1.2.1.apakšaktivitāti “Normatīvo aktu prasībām neatbilstošo izgāztuvju rekultivācija” īstenošana. Kopumā programmas ietvaros ar ES KF līdzfinansējumu tika rekultivētas 83 izgāztuves.  AAVP dotais uzdevums uzskatāms par izpildītu. | | |
| ***2.*** | **Atkritumu rašanās novēršana** | | |
| ***2.1.*** | ***Izmantojot dažādu pieejamo finanšu instrumentu finansējumu, atbalstīt programmas „zaļās” ražošanas sekmēšanu, piemēram:  1) tehnoloģiju inkubatora izveide, kurā būs pieejams atbalsts pirms-inkubācijas un inkubācijas pakalpojumiem uzņēmējdarbības uzsācējiem, kuru biznesa idejas pamatā būs videi draudzīgāki produkti, tehnoloģijas vai procesi, kas nodrošina efektīvāku resursu izmantošanu un izmešu samazināšanu; 2) atklāts projektu konkurss, kura ietvaros komersantiem būs pieejams atbalsts iekārtu iegādei, lai ieviestu ražošanā jaunus, videi draudzīgus produktus un risinājumus.*** | ***2013.-2016. gads*** | ***Ekonomikas ministrija, VARAM*** |
| Plāna pārskata periodā atbalsts atkritumu pārstrādei no ES Eiropas Reģionālās attīstības fonda (ERAF) tika piešķirts 2 komersantiem darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” ietvaros, savukārt no Norvēģijas finanšu instrumenta programmas „Inovācijas „zaļās” ražošanas jomā” tika atbalstīti 6 projekti. Atbalstītie projekti ietver dažādu materiālu, piemēram, vairāku veidu plastmasas un asfaltbetona, otrreizēju izmantošanu vai silīcija rūpniecības atkritumu pārstrādi. Šīs programmas ietvaros tika atbalstīta “Zaļo tehnoloģiju inkubatora” izveide. Tas darbojas sadarbībā ar Ekonomikas ministrijas, Latvijas Investīciju un attīstības aģentūras, Norvēģijas Inovāciju aģentūras un Norvēģijas valsts industriālās attīstības korporācijas (SIVA) nodibinātā SIA “Green Industry Innovation Center“ atbalstu, kas darbojas Latvijas Universitātes, Rīgas Tehniskās universitātes un Norvēģijas valsts industriālās attīstības korporācijas paspārnē. Zaļo tehnoloģiju inkubators piešķir atbalstu šādās jomās**:**   1. atjaunojamās enerģijas ražošana; 2. videi draudzīgu un energoefektīvu materiālu un produktu radīšana ēkām un būvēm; 3. tīra transportēšana; 4. ūdens resursu vadība; 5. atkritumu apsaimniekošana; 6. ekodizains; 7. jebkuru citu ar produktiem, tehnoloģijām vai procesiem saistīto uzlabojumu veikšana, kas dod ieguldījumu enerģijas efektīvai izmantošanai, izmešu samazināšanai un mazākam resursu patēriņam.   AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.2.*** | ***Sadarboties ar augstākās izglītības iestādēm, veicinot pētījumus par atkritumu rašanās novēršanas pasākumiem un par resursu atguvi no atkritumiem.*** | ***Visā plāna darbības laikā*** | ***VARAM, Izglītības un zinātnes ministrija*** |
| Latvijas augstskolu mācību programmās ekodizaina jautājumus ir iespējams apgūt studiju kursos “Ekodizains”, “Vides tehnoloģijas”, “Vides ekonomika”, “Biotehnoloģija un vidi saudzējošas tehnoloģijas”, Dabas resursu ekonomika”, “Vides ekonomika”, “Vides pārvaldība”, „Ainavu arhitektūra un plānošana”, “Lauksaimniecības inženierzinātnes”, “Vides un atjaunojamo energoresursu pārvaldība un inženierija”, “Vides pārvaldības pamati” un “Vides piesārņojuma samazināšanas tehnoloģijas”.  Latvijas Universitātes Fizikas institūts periodā no 07.12.2015. līdz 01.03.2017. pasūtītāja SIA “EMP Rīga” vajadzībām veic līgumpētījumu “Tehnoloģiju izstrāde silīcija rūpniecības atkritumu pārstrādei par silīcija-alumīnija ligatūru (Norvēģijas finanšu instrumenta programmas 2009.-2014.gadam “Inovācijas “zaļās” ražošanas jomā” programmas “Neliela apjoma grantu shēma” (projekta Nr.NOFI/LV06/NAGS/03/17) ietvaros.  Latvijas Lauksaimniecības universitātesVides un būvzinātņu fakultātē ESF projekta „Atbalsts LLU doktora studiju īstenošanai” ietvaros tika izstrādāts un 2014.gadā aizstāvēts promocijas darbs Dr.sc.ing. zinātniskā grāda iegūšanai: Dace Āriņa. *Sadzīves atkritumu pirmapstrāde un izmantošana enerģijas ražošanai.* BetTehniskajā fakultātē - Lauksaimniecības sektora SEG emisiju aprēķina metodoloģijas un datu analīzes ar modelēšanas rīku izstrāde, integrējot klimata pārmaiņas" (2014/94).  Rēzeknes tehnoloģiju akadēmijāir veikti pētījumi par atkritumu apglabāšanas poligonu infiltrāta attīrīšanu, izmantojot dabiskos sorbentus, tai skaitā tādus, kas iegūti no biomasas atkritumiem (piemēram, kaņepju spaļi), no metālu atkritumiem (piemēram, feromagnēstiskie materiāli). Pētījumu rezultāti ir publicēti SCOPUS datu bāzē indeksētā rakstu krājumā, kā arī par atkritumu izmantošanu jaunu kompozītmateriālu izveidošanā, piemēram, pelni, polimēratkritumi kompozītmateriālos kopā ar minerālvielām, piemēram, māls, sapropelis.  Rīgas Tehniskā universitātē (RTU)laika posmā no 2013.gada līdz 2015. gadam ir veikti 44 pētījumu par atkritumu apsaimniekošanas jautājumiem, par atkritumu rašanās novēršanu un par resursu atguvi no atkritumiem. RTU akadēmiskajās bakalaura, maģistra un doktora studiju programmās “Vides zinātne” lielā mērā apskatīta ekodizaina tēma. Tiek apgūts eko-dizaina kurss, kurš pamatojas uz dzīves cikla pieeju un domāšanu, kas nepieciešama produktu dizaina procesā. Tiek aptverti gan galvenie ekodizaina principi un vadlīnijas ietekmes uz vidi faktoru novērtēšanai un samazināšanai, apgūtas kvalitatīvās un kvantitatīvās metodes produktu sistēmu radītas ietekmes uz vidi noteikšanai un salīdzināšanai. Kursa ietvaros tiek veikta dažādu dizaina risinājumu radīto produktu vides snieguma izvērtēšana. Studiju programmās ietverti arī ekoloģisko pētījumu pamati, klimata tehnoloģijas, ilgtspējīga attīstība un citi jautājumi.  Vidzemes augstskolas zinātniskais institūts “Sociālo, ekonomisko un humanitāro pētījumu institūts” (HESPI) Valsts pētījumu programmas EKOSOC-LV projektā 5.2.8. “Kultūrvides attīstības, vides daudzveidības saglabāšanas un urbanizācijas procesi Latvijas līdzsvarotas attīstības kontekstā” 2015.gadā ir veicis apmeklētāju aptauju Ķemeru nacionālajā parkā, kur ietverti arī ar atkritumu apsaimniekošanu jautājumi;  Plašāka informācija par augstākās izglītības iestāžu pētījumiem atkritumu rašanās novēršanas jomā un par resursu atguvi no atkritumiem ir apkopota informatīvā ziņojuma 1.pielikumā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.3.*** | ***Pēc iespējas piedalīties ES mēroga pasākumos par atkritumu rašanās novēršanas un atkritumos esošo resursu atguvi.*** | ***Visā plāna darbības laikā*** | ***VARAM, komercsabiedrības (ražošana, atkritumu apsaimniekošana, nevalstiskās organizācijas, atkritumu apsaimniekošanas profesionālās asociācijas*** |
| 2015.gadā Latvija pirmo reizi piedalījās Eiropas Atkritumu samazināšanas nedēļā. Akcijas koordinators bija VARAM. Pirmajā gadā akcijai tika pieteikts viens projekts - Valmieras pilsētas pašvaldība un atkritumu apsaimniekošanas organizācija SIA "ZAAO" organizēja akciju "Otrreiz spēli spēlēt prieks!", kurā aicināja iedzīvotājus nodot labi saglabātas, bet ikdienā vairs nevajadzīgas attīstošās un izglītojošās spēles. Akcijas noslēgumā tās tika nogādātas Valmieras ģimenēm.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.4.*** | ***Veicināt videi draudzīgu izejvielu izmantošanu ražošanā, kā arī veicināt resursu taupīšanu, iniciēt pasākumus, kas popularizē videi draudzīgu tehnoloģiju attīstību, tajā skaitā bioloģiskās lauksaimniecības attīstību*** | ***Visā plāna darbības laikā*** | ***VARAM, Izglītības un zinātnes ministrija*** |
| Ekonomikas ministrija 2010.gada sadarbības memoranda ietvaros, kura galvenais uzdevums ir informācijas pieejamības nodrošināšana par mājokļu renovācijas procesu, kopš 2010.gada īsteno Eiropas Sociālā fonda projektu - komunikācijas kampaņu “Dzīvo siltāk”. 2015.gadā tā kļuva par *Energy Globe* balvas konkursa nacionālo uzvarētāju, saņemot starptautisku atzinību par izcilu veikumu ilgtspējas veicināšanā energoefektivitātes jomā Latvijā.  Energoefektivitātes pasākumus Latvijā pārrauga Ekonomikas ministrija. Pārskata periodā tika īstenoti ES ERAF projekti energoefektivitātes paaugstināšanai dzīvojamās ēkās (2.1.tabula).  *2.1.tabula. ES ERAF aktivitātes "Daudzdzīvokļu māju siltumnoturības uzlabošanas pasākumi" ietvaros pabeigto projektu – renovēto ēku skaits pa reģioniem pa gadiem*   |  |  |  |  |  |  |  |  | | --- | --- | --- | --- | --- | --- | --- | --- | |  | 2010. | 2011. | 2012. | 2013. | 2014. | 2015. | **Kopā:** | | Kurzeme | 4 | 13 | 24 | 44 | 54 | 62 | **201** | | Vidzeme | 2 | 8 | 24 | 42 | 50 | 31 | **157** | | Rīgas reģions | 4 | 11 | 22 | 37 | 38 | 38 | **150** | | Zemgale | 1 | 3 | 7 | 29 | 24 | 26 | **90** | | Rīga | 3 | 5 | 5 | 11 | 7 | 10 | **41** | | Latgale | 0 | 2 | 5 | 8 | 8 | 5 | **28** | | **Kopā:** | **14** | **42** | **87** | **171** | **181** | **172** | **667** |   Pārskata periodā tika uzsākts darbs pie Energoefektivitātes likuma izstrādes. Tajā noteiktas energoefektivitātes plānošanas un uzraudzības prasības, prasības energoaudita veikšanai;  enerģijas ražošanas, pārvades un sadales efektivitātes nosacījumi, atbildīgo pušu uzdevumi un rīcības.  17.02.2015. MK tika apstiprināts [**Zaļā iepirkuma veicināšanas plāns 2015.-2017.gadam**](http://www.varam.gov.lv/in_site/tools/download.php?file=files/text/Darb_jomas/ZPI//VARAMPlans_17022015.pdf)**.** Tā mērķis ir nodrošināt, ka sākot ar 2015.gadu iepirkumi, kas tiek plānoti no valsts budžeta un kuriem tiek piemērots zaļais iepirkums, sasniedz vismaz 15 % finansiālā izteiksmē no kopējā valsts un pašvaldību iestāžu veikto iepirkumu apjoma, 2016.gadā 20% un 2017.gadā 30%, kā arī ka zaļā iepirkuma un zaļā publiskā iepirkuma prasības tiek piemērotas un integrētas ES struktūrfondu un KF ieviešanas procesā. Mērķa sasniegšanai ir izvirzīti 3 rīcības virzieni: institucionālās sistēmas un normatīvās bāzes pilnveidošana; metodiskā vadība un uzraudzība; zaļā iepirkuma un zaļā publiskā iepirkuma popularizēšana.  Bioloģiskās lauksaimniecības attīstība:  Pasākums “Bioloģiskās lauksaimniecības attīstība”, īstenots Zemkopības ministrijas izstrādātās programmas ES atbalsta saņemšanai “Latvijas lauku attīstības programma 2007.-2013.gads” ietvaros kā viens no Vides un lauku ainavas uzlabošanas pasākumiem (2.ass pasākums). “Latvijas lauku attīstības programmas 2014.gads – 2020.gads” ietvaros tiek īstenots pasākums “Bioloģiskā lauksaimniecība.” Pēc Zemkopības ministrijas un Lauku atbalsta dienesta sniegtās informācijas dalībnieku atbalsta saņēmēju skaits 2013.gadā bija 3386, 2014.gadā - 3345 un 2015.gadā – 3701 lauksaimnieki.  Šobrīd būtiski pieaudzis to lauksaimniecībā izmantojamo zemju platību īpatsvars, kas tiek apsaimniekotas pēc bioloģiskās lauksaimniecības metodēm un nosacījumiem, tādējādi mazinot mākslīgo minerālmēslu izmantošanu zemes apstrādei un barības stimulatoru izmantošanu lopkopībā.  Bioloģiskās lauksaimniecības ražošanu un produkcijas realizāciju veicina arī “Tiešā pirkšana” (<http://tiesapirksana.lv/kas.html>), vienlaicīgi veicinot videi draudzīgāku pārtikas patēriņu, iepakojuma patēriņu (notiek organizēta taras atgriešana, zemnieki tiek izglītoti par videi draudzīgām iepakojuma alternatīvām), kā arī šādā veidā tiek mazināta pārtikas produktu izmešana.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.5.*** | ***Atbalstīt ražošanas metožu ieviešanu, kas veicina atkritumu rašanās novēršanu*** | ***Visā plāna darbības laikā*** | ***VARAM*** |
| Plāna pārskata periodā atbalsts atkritumu pārstrādei no ES Eiropas Reģionālās attīstības fonda (ERAF) tika piešķirts 2 komersantiem darbības programmas „Uzņēmējdarbība un inovācijas” papildinājuma 2.1.2.4.aktivitātes „Augstas pievienotās vērtības investīcijas” ietvaros, savukārt no Norvēģijas finanšu instrumenta programmas „Inovācijas „zaļās” ražošanas jomā” tika atbalstīti 6 projekti. Atbalstītie projekti ietver dažādu materiālu, piemēram, vairāku veidu plastmasas un asfaltbetona, otrreizēju izmantošanu.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.6.*** | ***Nodrošināt iespējas  vākt no iedzīvotājiem un tekstilapstrādes uzņēmumiem ražošanas atlikumus un nevajadzīgās tekstila preces, nododot tās pārstrādei vai atkārtotai izmantošanai*** | ***Visā plāna darbības laikā*** | ***Pašvaldības atkritumu apsaimniekošanas komersanti VARAM*** |
| Iedzīvotājiem nevajadzīgās tekstila preces ir iespējams nodot gan labdarības iestādēs, piemēram, Latvijas Sarkanajā Krustā, labdarības veikalos „Otrā elpa”, gan dzīvnieku patversmēs un veikalu ķēdes *„H&M”* veikalos. Savāktās tekstila preces atkarībā no to kvalitātes tiek pārdotas vai nodotas bez maksas atkārtotai lietošanai, vai izmantotas kā siltumizolējošs materiāls būvniecībā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.7.*** | ***Izvērtēt iespēju atbalstīt no ES struktūrfondiem komersantus (it īpaši mazos un vidējos uzņēmumus), kuri veic atkritumos izmestu produktu vai lietotu produktu atkārtotu izmantošanu vai labošanu*** | ***Visā plāna darbības laikā*** | ***VARAM Pašvaldības*** |
| Minētie pasākumi tiks realizēti atbilstoši darbības programmas “Izaugsme un nodarbinātība” specifiskā atbalsta mērķa (SAM) 5.2.1. ”veicināt dažāda veida atkritumu atkārtotu izmantošanu, pārstrādi un reģenerāciju” ietvaros. Darbības programmā “Izaugsme un nodarbinātība” (<http://www.esfondi.lv/upload/Planosana/FMProg_270115_DP_2.pdf>) ir ietverti šāds SAM:  **5.2.1.SAM: veicināt dažāda veida atkritumu atkārtotu izmantošanu, pārstrādi un reģenerāciju.**  SAM paredzētas darbības veicinās vides *acquis* prasību izpildi atkritumu jomā (piemēram, Direktīva 2008/98/EK, Direktīva1999/31/EK, Direktīva 94/62/EK, Direktīva 2012/19/EK, 2000/53/EK utt.), it īpaši attiecībā uz atkritumu pārstrādi.  Prioritārā secībā atbalsts plānots:   1. Visu veidu atkritumu sagatavošanu atkārtotai izmantošanai. 2. Visu veidu atkritumu sagatavošanu pārstrādei vai reģenerācijai, (it īpaši attiecībā uz mājsaimniecības vai tiem līdzīgu atkritumu dalīto vākšanu visos atkritumu apsaimniekošanas reģionos, lai nodrošinātu pakalpojumus visiem atkritumu radītājiem). 3. Esošo atkritumu pārstrādes vai reģenerācijas uzņēmumu jaudu palielināšanu; 4. Atkritumu pārstrādi vai reģenerāciju atbalstošās infrastruktūras veidošanu.   5.2.1.SAM ietvaros plānots atbalstīt:   1. atkritumu dalītas savākšanas sistēmas attīstību (dalītas vākšanas punktu izveidi un aprīkošanu, kā arī dalītas vākšanas laukumu izveidi un aprīkošanu); 2. atkritumu automātisko šķirošanas līniju ierīkošanu ar mērķi nodalīt atkritumus, kas ir piemēroti atkārtotai atkritumu pārstrādei, reģenerācijai vai atkārtotai izmantošanai; 3. atkritumu pārstrādes un reģenerācijas veicināšanu:    1. bioloģiski noārdāmo atkritumu kompostēšanu un anaerobā pārstrādi;    2. atkritumu pārstrādei vai reģenerācijai atbalstošās infrastruktūras veidošanu atkritumu sagatavošanu atkārtotai izmantošanai;    3. atkritumu sagatavošanu pārstrādei vai reģenerācijai;    4. esošo atkritumu pārstrādes jaudu palielināšanu (papīrs, metāls, plastmasa).   Īpaša uzmanība tiks pievērsta iekārtu tehniski ekonomiskajiem aspektiem un iekārtu efektīvai darbībai, lai nodrošinātu virzību un atkritumu jomas vides *aquis* izpildi.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.8.*** | ***Izglītot atkritumu radītājus, aicinot izvēlēties  videi draudzīgākus produktus, samazināt lieku preču iegādi un patēriņu, atbrīvoties no atkritumiem atbilstoši normatīvo aktu prasībām*** | ***Visā plāna darbības laikā*** | ***VARAM, Latvijas vides aizsardzības fonds, pašvaldības*** |
| Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu, pašvaldības norāda, ka regulāri iedzīvotāji tiek informēti par atkritumu apsaimniekošanas aktualitātēm vietējos laikrakstos, pašvaldības un atkritumu apsaimniekotāja interneta vietnēs. Vairāk kā puse aptaujā piedalījušos pašvaldību apstiprina, ka iedzīvotājiem ir nodrošināta iespēja nodot lietotas preces atkārotai izmantošanai, kā arī vienu līdz divas reizes gadā tiek kampaņveida akcijās savākti lielgabarīta atkritumi, būvniecības atkritumu, parku un dārzu bioloģiski noārdāmie atkritumi, kā arī elektrisko un elektronisko iekārtu atkritumi (EEIA). Pašvaldības norāda, ka iedzīvotāji labprāt izmanto šo pašvaldības un atkritumu apsaimniekotāja sniegto bezmaksas pakalpojumu.  Saskaņā ar LVAFA sniegto informāciju 2013.-2015.gadā šajā jomā tika finansēti šādi projekti: „Interaktīva akcija „Atkritumi = resursi!””, „Valmieras gudrais nams”, „Uzglabā atkritumus atbildīgi”, „„Kompostētāju klubs” - bio-atkritumu kompostēšanas popularizēšanas kampaņa”. Detalizēta informācija par LVAFA finansētajiem projektiem sniegta 2.pielikumā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.9.*** | ***Atbalstīt atkritumu rašanās novēršanas pasākumus ārstniecības iestādēs (slimnīcas, doktorāti, veselības centri, rehabilitācijas centri) un veterinārmedicīniskās aprūpes prakses vietās*** | ***2014. gads*** | ***Veselības ministrija, Zemkopības ministrija, VARAM*** |
| **Ārstniecības iestādes:**  Šobrīd atkritumu apsaimniekošanu ārstniecības iestādēs regulē MK 11.07.2006. noteikumiem Nr.574 “Noteikumi par higiēniskā un pretepidēmiskā režīma pamatprasībām ārstniecības iestādē” un MK 22.05.2012. noteikumi Nr.352 “Ārstniecības iestādēs radušos atkritumu apsaimniekošanas prasības”.  2015.gadā, pēc Veselības ministrijas pasūtījuma, lai nodrošinātu vienotu pieeju atkritumu apsaimniekošanai ārstniecības iestādēs, tika izstrādāta koncepcija **“Vienotas atkritumu apsaimniekošanas organizācijas sistēmas izveides risinājums”.**  Veselības ministrija 2016.gada februārī veica aptauju 12 ārstniecības iestādēs (slimnīcas), kurās Veselības ministrija ir kapitāla daļu turētāja, ar mērķi noskaidrot, kādi atkritumu rašanās novēršanas pasākumi tikuši īstenoti ārstniecības iestādēs 2013., 2014. un 2015.gadā. Noskaidrots, ka katrai aptaujātajai ārstniecības iestādei ir izstrādāts savs atkritumu apsaimniekošanas plāns, notiek darbinieku apmācības atkritumu šķirošanā un visās slimnīcās tiek ievērota bīstamo atkritumu nošķirošana no sadzīves atkritumiem kā arī ir noslēgti līgumi par sadzīves atkritumu un bīstamo atkritumu apsaimniekošanu. Lielākā daļa slimnīcu šķiro sadzīves atkritumus (papīru, kartonu, polietilēnu, PET, metālu, stiklu).  **Veterinārmedicīniskās aprūpes prakses vietās:**  Saskaņā ar Zemkopības ministrijas sniegto informāciju šāda veida pasākumiem 2013., 2014. un 2015.gadā budžeta ietvaros līdzekļi nav piešķirti.  Līdz šim vienīgais izstrādātais metodiskais materiāls veterinārmedicīnas prakses vietām, saistībā ar to darbības rezultātā radušajiem atkritumiem ir 2011.gadā izstrādātās vadlīnijas darbībām ar atkritumiem veterinārmedicīniskās prakses vietās **“Labas prakses rokasgrāmata rīcībai ar atkritumiem veterinārmedicīniskās aprūpes prakses darba vietās”**, kas ietver ieteikumus atkritumu rašanās, šķirošanas un uzglabāšanas jautājumos (<http://www.lvif.gov.lv/uploaded_files/UNDP/Dokumenti/LV_Rokasgramata_Vet.pdf>).  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***2.10.*** | ***Atbalstīt tādu ražošanas tehnoloģiju izstrādi un ieviešanu, kas radītu mazāku atkritumu daudzumu radošas preces, kā arī racionalizācijas priekšlikumu izstrādi ražošanas atkritumu otrreizējai izmantošanai un to pārstrādei*** | ***Visā plāna darbības laikā*** | ***VARAM*** |
| Saskaņā ar LVAFA sniegto informāciju par iesniegtajiem projekta pieteikumiem 2013., 2014., un 2015.gadā, nav iesniegts neviens projekts par ražošanas tehnoloģiju izstrādi un ieviešanu, kas radītu mazāku atkritumu daudzumu radošas preces, kā arī racionalizācijas priekšlikumu izstrādi ražošanas atkritumu otrreizējai izmantošanai un to pārstrādes tēmu. Pārskata periodā šāda veida pasākumi nav tikuši īstenoti.  Pārskata periodā LIFE projektu budžeta programmas ietvaros Ādažu novads izstrādāja projekta pieteikumu *„Creating and demonstration of new technology for intensive recycling of sewage adapted to small towns”*, kurā tika apskatīta arī atkritumu apsaimniekošanas joma, taču projekts netika atbalsts.  Vienlaikus jānorāda, ka DRN kā ekonomiskā instrumenta pielietošana, stimulē izejmateriālu efektīvāku izmantošanu un atkritumu rašanās novēršanu.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***3.*** | **Atkritumu dalītā vākšana** | | |
| ***3.1.*** | ***Nodrošināt sadzīves atkritumu dalītas vākšanas pakalpojuma pieejamību iedzīvotājiem*** | ***Visā plāna darbības laikā*** | ***Pašvaldības, atkritumu apsaimniekošanas komersanti*** |
| Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu, pašvaldību sniegtās atbildes norāda, ka gandrīz visās pašvaldībās ir izveidota sadzīves atkritumu dalītās vākšanas sistēma. Durbes, Grobiņas, Jaunpils un Riebiņu novadi norādīja, ka līdz 2015.gada beigām nav izveidojuši pašvaldībā sadzīves atkritumu dalītās vākšanas sistēmu, taču plāno to izveidot 2016.gada laikā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***3.2.*** | ***Konsultēties ar profesionālajām asociācijām un citām interešu grupām par iespējām palielināt atkritumu dalīto vākšanu un attīstīt jaunas iespējas*** | ***Visā plāna darbības laikā*** | ***Pašvaldības VARAM*** |
| Kopš 02.02.2015. VARAM ir izveidota un darbojas darba grupa, kuras mērķis un uzdevums ir veicināt atkritumu apsaimniekošanas normatīvo aktu pilnveidi. Darba grupā ir pārstāvētas atkritumu apsaimniekošanas un pārtikas un tirgotāju profesionālās asociācijas. Darba grupas sanāksmju laikā ir diskutēti tādi jautājumi kā depozīta sistēmas ieviešana Latvijā, dalīti vākto atkritumu savākšanas punktu un laukumu izvietošanas blīvums pašvaldību administratīvajās teritorijās, diskusijas par savākšanas un šķirošanas vietu normatīvo regulējumu aktualizēšanu un uzlabošanu. Atbilstoši darba grupas sanāksmēs pārrunātajam VARAM ir izstrādājusi attiecīgus grozījumus normatīvajos aktos.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***3.3*** | ***Nodrošināt atkritumu dalītās savākšanas vietu izveidi, paredzot iespēju nodot lietotas preces to atkārtotai izmantošanai vai sagatavošanai atkārtotai izmantošanai*** | ***Visā plāna darbības laikā*** | ***Pašvaldības, atkritumu apsaimniekošanas komersanti, VARAM*** |
| Eiropas Parlamenta un Padomes Direktīvu 2008/98/EK par atkritumiem šķirotu atkritumu dalītas vākšanas sistēma un 02.04.2013. MK noteikumu Nr.184 „Noteikumi par atkritumu dalītu savākšanu, sagatavošanu atkārtotai izmantošanai, pārstrādi un materiālu reģenerāciju” 2.punktu visā valsts teritorijā dalītā atkritumu vākšana bija jāievieš līdz 31.012.2014. Atbilstoši VARAM veiktās pašvaldību aptaujas rezultātiem lielākajā daļā Latvijas pašvaldību dalītās atkritumu vākšanas sistēma ir izveidota.Pašvaldības norāda, ka iedzīvotājiem ir pieejama informācija par atkritumu dalīto vākšanu, taču jānorāda, ka informācijas saturs par atkritumu apsaimniekošanu, kas atrodams pašvaldību tīmekļa vietnēs ir ļoti dažāds (atsevišķām pašvaldībām šāda informācija pašvaldības tīmekļa vietnē nav atrodama). Diemžēl VARAM secina, ka vairumā pašvaldību tīmekļa vietņu iepriekš minētā informācija ir grūti atrodama (nav atsevišķas sadaļas), nereti tā ir novecojusi, vai nesatur vispusīgu informāciju par visu pašvaldības atkritumu apsaimniekošanas sistēmu, piemēram, ir publicēta informācija tikai par atkritumu apsaimniekotāju, bet nav nekādas informācijas par atkritumu dalītās vākšanas vietām un pamācībām kā pareizi šķirot atkritumus u.c. Tāpat jāatzīmē, ka atsevišķu pašvaldību atkritumu apsaimniekotāji, kā papildus pakalpojumu piedāvā būvniecībā radušos atkritumu, bioloģiski noārdāmo atkritumu, lielgabarīta atkritumu, sadzīvē radušos bīstamo atkritumu, plēvju, tekstilmateriāla atkritumu un izlietoto lampu atkritumu apsaimniekošanu. Tekstilizstrādājumus iedzīvotāji var nodot Latvijas Sarkanā krusta filiālēs vai baznīcu organizētajās labdarības pasākumos u.c. Vienlaikus jānorāda, ka atkritumu dalītās vākšanas un atkārtotas izmantošanas iespējas valstī ir plaši pārstāvētas, taču tās tie nepietiekami popularizētas. Valstī kopumā ir nepieciešams ieguldīt papildus darbu informācijas par minētoiespēju nodrošinājumu, tā popularizēšanu un otrreizēji izmantoto preču daudzuma statistikas datu vākšanai.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***3.4.*** | ***Informēt un izglītot sabiedrību par atkritumu dalīto vākšanu. Nodrošināt informācijas pieejamību mājsaimniecībām un citām interešu grupām par atkritumu dalītās vākšanas vietu izvietojumu un iespējām nodot atkritumus šajās savākšanas vietās*** | ***Visā plāna darbības laikā*** | ***Pašvaldības, atkritumu apsaimniekošanas komersanti, VARAM*** |
| Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu:   * atskaites periodā lielāka daļa pašvaldību katru gadu organizēja vismaz vienu sabiedrības informēšanas (izglītošanas) pasākumu par atkritumu apsaimniekošanu (piemēram, informācijas ievietošana mājaslapā un laikrakstā, uzsākot dalīto atkritumu savākšanu); * atbildība par informēšanas (izglītošanas) pasākumiem noteikta atkritumu apsaimniekotājiem vai apsaimniekotājiem sadarbībā ar pašvaldībām (62 atbildes no 113), pašvaldībām – 34 atbildes un nav noteikta – 17 atbildes; * 87 pašvaldībās to pašvaldības saistošie noteikumos vai līgumos, kas noslēgti starp pašvaldību un atkritumu apsaimniekotāju, vai pašvaldības rīkojumos vai domes lēmumos, ir noteikt pienākums veikt sabiedrības informēšanas (izglītošanas) pasākumu organizēšanu pašvaldībai vai atkritumu apsaimniekotājam.   Saskaņā ar LVAFA sniegto informāciju 2013.-2015.gadā atkritumu apsaimniekošanas jomā kopumā tika finansēti 25 projekti 299 801,49 *euro* apmērā. Saistībā ar sabiedrības informēšanu (izglītošanu) par atkritumu apsaimniekošanu LVAFA finansējums tika piešķirts tādiem projektiem kā „Lielā talka”, „Nemēslo mežā”, „Iepako, izpako un šķiro!”, „Vides mēnesis Latvijas Dabas muzejā” u.c.  Detalizētā informācija par projektiem ietverta 2.pielikumā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***3.5.*** | ***Nodrošināt, ka sadzīves atkritumu apsaimniekošanas maksa tiek noteikta, ievērojot principu, ka atkritumu radītājam jāmaksā par faktiski radīto atkritumu apjomu*** | ***Visā plāna darbības laikā*** | ***Pašvaldības*** |
| Plāna pārskata periodā ir izpētīti vairāki Eiropas Savienības piemēri par atkritumu apsaimniekošanas maksas piemērošanas principiem iedzīvotājiem. ES kontekstā ļoti izplatīts ir *PAYT* (*Pay-as-You-throw*) princips. Tas paredz, ka iedzīvotāji maksā par faktiski radīto atkritumu apjomu, savukārt atkritumu plūsmas samazināšanas veicinošie pasākumi (kā dalītā savākšana, pārstrāde un kompostēšana) tiek piedāvāti iedzīvotājiem bez papildus maksas.  Tomēr ir jāatzīmē, ka šis princips neparedz vienotu aprēķina metodi, pārsvarā tiek izmantota viena no zemāk minētām:   * fiksētā ikgadējā maksa (parasti pierēķināma pie nekustamā īpašuma nodokļa); * maksa par obligāto atkritumu maisu iegādi; * maksa par konteinera izkraušanu; * maksa par kilogramu; * maksa par m3; * maksa pēc uzkrāšanas normas; * maksa par m2; * īpašuma vienības maksa.   Latvijas gadījumā netiek pielietota vienota pieeja maksai par atkritumu apsaimniekošanas pakalpojumu. Privātmājās tā ir maksa par konteinera izvešanu – līdz ar to iedzīvotājiem ir iespēja, pamatojoties uz faktiski radīto sadzīves atkritumu apjomu, regulēt izvešanas biežumu. Papildus, iedzīvotājiem ir iespēja iesaistīties atkritumu šķirošanā, tādējādi samazināt kopējo radīto nešķiroto sadzīves atkritumu apjomu, un pakārtoti samazinot arī konkrētajam nekustamajam īpašumam aprēķināmo atkritumu apsaimniekošanas maksu (tiek samazināts nešķiroto sadzīves atkritumu daudzums, par kuru apsaimniekošanu ir piemērojama pašvaldības apstiprinātā atkritumu apsaimniekošanas maksa).  Tomēr daudzdzīvokļu dzīvojamās mājās iedzīvotājiem atkritumu apsaimniekošanas maksa tiek noteikta, pamatojoties uz dzīvoklī deklarēto personu skaita. Lai veicinātu dalīto atkritumu vākšanu un arī atkritumu rašanās novēršanu to rašanās vietā, optimālākā risinājums ir ieviest visiem valsts iedzīvotājiem maksu par faktiski radīto atkritumu apjomu.  Veicot situācijas analīzi, var secināt, ka iepriekš minētās sistēmas ieviešana viskomplicētākā ir pilsētu daudzdzīvokļu dzīvojamo māju iedzīvotājiem. Pašvaldībām kopā ar atkritumu apsaimniekotāju ir jāizvērtē iespējamās investīcijas jaunas sistēmas ieviešanā un to ekonomiskā efektivitāte.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.*** | **Atkritumu sagatavošana reģenerācijai, atkritumu reģenerācija un pārstrāde un apglabājamo atkritumu apjoma samazināšana** | | |
| ***4.1.*** | ***Piedalīties ES vai citās starptautiskās darba grupās un forumos par bioloģisko atkritumu apsaimniekošanu*** | ***Visā plāna darbības laikā*** | ***Atkritumu apsaimniekošanas komersanti, VARAM, Zemkopības ministrija*** |
| **Līdzdalība FUSION projektā par pārtikas atkritumiem**  Latvija ir sniegusi informāciju par pārtikas atkritumiem FUSIONS (*Food Use for Social Innovation by Optimizing Waste Prevention Strategies*) projektam, kas izriet no “7. vides rīcības programma” mērķiem un norit no 2012.gada augusta līdz 2016.gada jūlijam.  (<http://www.eu-fusions.org/index.php/publications>)  **Starptautiskās konferences**  Atkritumu apsaimniekošanas nozares organizāciju (LASA, LASUA) biedri 2013., 2014., un 2015.gadā ir piedalījušies starptautiskās konferencēs par bioloģisko atkritumu apsaimniekošanu. Informācija par organizāciju dalību starptautiskajās konferencēs apkopota 2.2.tabulā:  *2.2.tabula. Nevalstisko organizāciju dalība starptautiskajās konferencēs par bioloģisko atkritumu apsaimniekošanu*   |  |  |  |  | | --- | --- | --- | --- | | **Gads** | **Konferences nosaukums** | **Galvenās apskatītās tēmas** | **Norises vieta** | | **Starptautiskās konferences** | | | | | 2013. | *Milestones 2020* - ilgtspējīgas atkritumu apsaimniekošanas loma resursu - efektīvas Eiropas nākotnes vīzijā (*Milestones 2020 – the Role of Sustainable Waste Management in Shaping the Future of a Resource – Efficient Europe,*  - <http://www.eprclub.eu/news/FEAD-Conference>) | Resursu efektivitāte; Pāreja uz pārstrādi; Ilgtspējīgas atkritumu apsaimniekošanas veicināšana; Atkritumu pamatdirektīvas  pārskatīšana | Gente, Belģija | | 2013. | Starptautiskā Cieto atkritumu asociācija (ISWA) Pasaules cieto atkritumu kongress (*The International Solid waste association (ISWA) World Solid Waste Congress,* <http://davidcwilson.com/about/>) | Attīstība sadzīves atkritumu apsaimniekošanas un tās ietekme uz vidi Latvijā | Vīne, Austrija | | 2014. | 2. Starptautiskā konference par ilgtspējīgu cieto atkritumu apsaimniekošanu (*2nd International Conference on Sustainable Solid, Waste,*<http://www.athens2014.biowaste.gr/>) | Bioloģiski noārdāmo atkritumu pārstrādes risinājumu meklēšana Baltijas valstīm | Atēnas, Grieķija | | 2014. | *Linnaeus Eco-Tech, 2014* (<http://www.sustainablesweden.se/Start/Puffs/+Eco-Tech+2014/gb/11/156/>) | Siltumnīcefekta gāzu emisiju samazināšana, uzlabojoties bioloģiski noārdāmo atkritumu apsaimniekošanas sistēmas | Kalmara, Zviedrija | | **Konferences Latvijā** | | | | | 2015. | Konference par vides un klimata tehnoloģijām CONECT (*Conference of Environmental and Climate Technologies CONECT,* <http://conect.rtu.lv/content/about-conference-0>) | Pārtikas atkritumu savākšana un apstrāde - problēmas un to risinājumi Latvijā | Rīga, Latvija |   AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.2.*** | ***Izmantot un izplatīt pilotprojektos iegūto pieredzi un materiālus par bioloģisko atkritumu apsaimniekošanu*** | ***Visā plāna darbības laikā*** | ***Atkritumu apsaimniekošanas komersanti, nevalstiskās organizācijas*** |
| Pārskata periodā veikti 10 projekti/pētījumi par bioloģiski noārdāmo atkritumu apsaimniekošanu. Projekti/pētījumi finansēti no ES ERAF finansējums (viens projekts), LVAFA finansējuma (septiņi projekti) un Eiropas Ekonomiskās zonas finanšu instrumenta finansējuma (viens projekts). Projektu izpildītāji bija LASA (astoņi projekti), biedrība *„Homo ecos”* (viens projekts) un Dabas muzeja atbalsta biedrība (viens projekts). Pārskata periodā veikto pētījumu galvenie virzieni un veicamie uzdevumi bija:   * atkritumu apsaimniekošanas sistēmas modelēšana Piejūras AAR, ietverot gan dzīves cikla novērtējumu, gan gaisa kvalitātes uzlabošanas nosacījumus; * bioloģiski noārdāmo atkritumu anaeirobā pārstrāde un biogāzes ieguve; * informatīvi-izglītojošu pasākumu organizēšana Gulbenes novada iedzīvotājiem, uzņēmējiem un pašvaldību darbiniekiem par atkritumu šķirošanas un pārstrādes organizēšanu; * informācijas sagatavošana par bioloģiski noārdāmo atkritumu šķirošanu un kompostēšanu mājsaimniecībās; * valsts statistikas datu revīzija attiecībā uz pārtikas atkritumiem dažādās datu sniegšanas sistēmās; metodikas izstrāde datu ziņošanai par pārtikas atkritumiem; * atkritumu emisijas faktoru izstrādāšana; * notekūdeņu dūņu kompostēšanas un metāna korekcijas faktora noteikšana Latvijas slēgtajās vai rekultivētajās atkritumu izgāztuvēs; * informatīvās platformas „Kompostētāju klubs” izstrāde (semināru organizēšana, labās prakses piemēru apkopošana un publicēšana, bioloģiski noārdāmo atkritumu šķirošanas un pārstrādes ideju popularizēšana).   Detalizēta informācija par iegūto pieredzi un materiāliem par bioloģisko atkritumu apsaimniekošanu skat. 3.pielikumā.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.3.*** | ***Atbalstīt ieguldījumus: 1) atkritumu sagatavošanai atkārtotai izmantošanai; 2) atkritumu sagatavošanai pārstrādei vai reģenerācijai; 3) esošo atkritumu pārstrādes vai reģenerācijas uzņēmumu jaudu palielināšanā; 4) atkritumu pārstrādi vai reģenerāciju atbalstošās infrastruktūras veidošanā (loģistika); 5) jaunu atkritumu pārstrādes vai reģenerācijas uzņēmumu izveidē, ja tas ir tehniski un ekonomiski pamatoti.*** | ***Visā plāna darbības laikā*** | ***VARAM*** |
| Darbības programmā “Izaugsme un nodarbinātība” (<http://www.esfondi.lv/upload/Planosana/FMProg_270115_DP_2.pdf>) ir ietverti šāds specifiskā atbalsta mērķis (SAM):  **5.2.1.SAM: veicināt dažāda veida atkritumu atkārtotu izmantošanu, pārstrādi un reģenerāciju.**  SAM paredzētas darbības veicinās vides *acquis* prasību izpildi atkritumu jomā (piemēram, Direktīva 2008/98/EK, Direktīva1999/31/EK, Direktīva 94/62/EK, Direktīva 2012/19/EK, 2000/53/EK utt.), it īpaši attiecībā uz atkritumu pārstrādi.  Prioritārā secībā atbalsts plānots:   1. Visu veidu atkritumu sagatavošanu atkārtotai izmantošanai. 2. Visu veidu atkritumu sagatavošanu pārstrādei vai reģenerācijai, (it īpaši attiecībā uz mājsaimniecības vai tiem līdzīgu atkritumu dalīto vākšanu visos atkritumu apsaimniekošanas reģionos, lai nodrošinātu pakalpojumus visiem atkritumu radītājiem). 3. Esošo atkritumu pārstrādes vai reģenerācijas uzņēmumu jaudu palielināšanu; 4. Atkritumu pārstrādi vai reģenerāciju atbalstošās infrastruktūras veidošanu.   5.2.1.SAM ietvaros plānots atbalstīt:   1. atkritumu dalītas savākšanas sistēmas attīstību (dalītas vākšanas punktu izveidi un aprīkošanu, kā arī dalītas vākšanas laukumu izveidi un aprīkošanu); 2. atkritumu automātisko šķirošanas līniju ierīkošanu ar mērķi nodalīt atkritumus, kas ir piemēroti atkārtotai atkritumu pārstrādei, reģenerācijai vai atkārtotai izmantošanai; 3. atkritumu pārstrādes un reģenerācijas veicināšanu:    1. bioloģiski noārdāmo atkritumu kompostēšanu un anaerobā pārstrādi;    2. atkritumu pārstrādei vai reģenerācijai atbalstošās infrastruktūras veidošanu atkritumu sagatavošanu atkārtotai izmantošanai;    3. atkritumu sagatavošanu pārstrādei vai reģenerācijai;    4. esošo atkritumu pārstrādes jaudu palielināšanu (papīrs, metāls, plastmasa).   Īpaša uzmanība tiks pievērsta iekārtu tehniski ekonomiskajiem aspektiem un iekārtu efektīvai darbībai, lai nodrošinātu virzību un atkritumu jomas vides *aquis* izpildi.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.4.*** | ***Izanalizēt un novērtēt attiecīgās atkritumu plūsmas (apjomi, rašanās avoti u.c.), iespējas atbalstīt pārstrādes jaudas izveidi vai attīstību, ņemot vērā novērtējumu par esošajām pārstrādes jaudām tuvākajās kaimiņvalstīs un tur radītajām attiecīgajām atkritumu plūsmām*** | ***2013.-2015. gads*** | ***VARAM, Zemkopības ministrija*** |
| Izvērtējums ir veikts VARAM pasūtītā pētījuma “**Eiropas Savienības fondu 2014.-2020. gada finanšu plānošanas perioda atbalstāmo vides aizsardzības aktivitāšu ekonomisko ieguvumu novērtējums**” ietvaros (<http://www.varam.gov.lv/lat/publ/petijumi/petijumi_vide/?doc=15514>). Būtiskākie pētījuma secinājumi: Prioritāri no ES fondiem atbalstāmo atkritumu apsaimniekošanas sistēmas aktivitāšu noteikšana balstām uz sekojošiem principiem:   * Atbalsts prioritāri piešķirams aktivitātēm, kuru īstenošanai nav ekonomisku stimulu, bet vienlaicīgi to īstenošanas nepieciešamību nosaka normatīvo aktu prasības – atkritumu dalītā vākšana, BNA reģenerācija; * Attiecībā uz otrreizējām izejvielām un NAIK (RDF/SRF) ir jāparedz atbalsts «produkta» sagatavošanai un pārstrādes/utilizācijas iekārtu izveides finansēšana izvērtējot atbalsta intensitāti; * Būtisks uzsvars, bez infrastruktūras izveides finansēšanas, jāliek uz finansējuma piešķiršanu sabiedrības informēšanai un izglītošanai attiecībā uz atkritumu apsaimniekošanas jautājumiem, pretējā gadījumā, kā to apliecina līdzšinējā pieredze, izveidotās infrastruktūras atdeve ir zema.   I Atbalsta virziens - Atbalsts atkritumu dalītās vākšanas infrastruktūras izveidei:   1. Sadzīves atkritumu dalītās vākšanas punktu ierīkošanai pašvaldībās, kur pakalpojuma nodrošinājums ir zemāks par minimālo – kopā ierīkojami papildus ~1000 punkti 53 pašvaldībās; 2. Šķiroto atkritumu savākšanas laukumu ierīkošanai pašvaldībās, kur pakalpojuma nodrošinājums ir zemāks par minimālo – kopā ierīkojami papildus ~ 19 laukumi 14 pašvaldībās; 3. Esošo sadzīves atkritumu dalītās savākšanas punktu pilnveidošana t.sk. papildus konteineru izvietošana, laukumu labiekārtošana; 4. Esošo šķiroto atkritumu savākšanas laukumu pilnveidošana t.sk. papildus konteineru izvietošana, laukumu labiekārtošana, atkritumu sagatavošanas atkārtotai izmantošanai sistēmas attīstības uzsākšanai nepieciešamā aprīkojuma iegāde; 5. Atbalsts aprīkojuma iegādei bioloģiski noārdāmo atkritumu dalītās vākšanas sistēmas izveidei; 6. Atbalsts atkritumu dalītās vākšanas sistēmas apkalpošanai nepieciešamā specializētā autotransporta iegādei – t.sk. attiecībā uz bezkonteineru savākšanas maršrutu izveidi teritorijās, kur raksturīgs zems radīto atkritumu blīvums vai ir ierobežotas iespējas atkritumu konteineru uzstādīšanai.   II Atbalsta virziens - Atbalsts atkritumu reģenerācijas infrastruktūras attīstībai   1. Atbalsts BNA anaerobās apstrādes iekārtu izveidei, t.sk. fermentācijas iekārtas un iekārtas anaerobās fermentācijas rezultātā iegūtās gāzes utilizācijai - kopējā papildus jauda ~ 320 tūkstoši tonnu (BNA) gadā; 2. Atbalsts atkritumu sagatavošanas apglabāšanai / reģenerācijas iekārtu pilnveidošanai – papildus tehnoloģiju ieviešanai ar mērķi palielināt: 1)pārstrādei nododamo atkritumos esošu materiālu apjomu, 2)reģenerācijai nododamo atkritumos esošu materiālu apjomu; 3. Atbalsts jaunu atkritumu sagatavošanas apglabāšanai iekārtu izveidei.   III Atbalsta virziens - Atbalsts materiālu pārstrādes un enerģijas reģenerācijas infrastruktūras attīstībai:   1. Atbalsts materiālu pārstrādes iekārtu izveidei, īpaši attiecībā uz materiālu veidiem, kuriem ir ierobežots tirgus un ierobežotas rentablas pārstrādes iespējas – stikls, jaukta zemas kvalitātes plastmasa; 2. Atbalsts no atkritumiem iegūta kurināmā (NAIK) zemākas kvalitātes materiāla - RDF frakcijas reģenerācijas iekārtu izveidei ar mērķi nodrošināt Latvijā saražotās NAIK izejvielas utilizācijas iespējas.   IV Atbalsta virziens – sabiedrības informēšanas un izglītošanas pasākumu īstenošana: sabiedrības informēšanas un izglītošanas pasākumu kā infrastruktūras izveides projektu sastāvdaļu atsevišķu patstāvīgas aktivitātīšu īstenošana.  **Pētījumā** iegūtie rezultāti ir ņemtivērā, sagatavojot darbības programmas “Izaugsme un nodarbinātība” specifiskā atbalsta mērķi “5.2.1.SAM: veicināt dažāda veida atkritumu atkārtotu izmantošanu, pārstrādi un reģenerāciju.”  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.5.*** | ***Izvērtēt NAIK ražošanas un turpmākās izmantošanas iespējas*** | ***2013.-2015. gads*** | ***VARAM*** |
| Izvērtējums ir veikts VARAM pasūtītā pētījuma “**Eiropas Savienības fondu 2014.-2020. gada finanšu plānošanas perioda atbalstāmo vides aizsardzības aktivitāšu ekonomisko ieguvumu novērtējums**” ietvaros (izpildītājs SIA „Geo Consultants”, 2015, http://www.varam.gov.lv/lat/publ/petijumi/petijumi\_vide/?doc=15514). Pētījumā ir secināts, ka Latvijas situācijā var izdalīt divus galvenos alternatīvos risinājumus NAIK frakcijas apsaimniekošana: 1) NAIK apsaimniekošana SIA “Cemex” cementa rūpnīcā – šīs alternatīvas priekšrocība ir jau šobrīd pieejamā infrastruktūra NAIK kā energoresursa izmantošanai SIA “Cemex”, kur ražošanas procesu nodrošināšanai tiek izmantots, gan Latvijas ražota, gan importēta NAIK frakcija. Kopējais SIA “Cemex” NAIK patēriņš gadā sastāda līdz 100 tūkstošiem tonnu, tādejādi apsaimniekošanas iespēju nodrošinājums pārsniedz prognozēto Latvijā saražojamā NAIK apjomu; 2) NAIK apsaimniekošana siltumenerģijas vai kombinētās siltumenerģijas – elektroenerģijas ražošanas iekārtās – alternatīvas galvenā priekšrocība ir zemākās NAIK kvalitātes prasības salīdzinājumā ar SIA “Cemex” prasībām – proti, izmantojot NAIK kā pamata kurināmo vai līdzsadedzināšanā siltumapgādes katlumājās ir pieļaujamas lielākas kvalitātes robežvērtību svārstības, gan attiecībā uz materiāla siltumspēju, gan daļiņu izmēriem, un mitruma līmeni. Vērtējot potenciālos ierobežojumus, kas varētu kavēt alternatīvas īstenošanu ir būtiskās investīciju izmaksas, kas saistītas ar NAIK sadedzināšanas iekārtu emisiju samazināšanas prasību ievērošanu, līdz ar to pastāv varbūtība, ka izmaksu ekonomijas nolūkā var tikt saglabāti esošie siltumenerģijas ražošanas risinājumi. Lai mazinātu šo ierobežojumu, ir rekomendējama valsts atbalsta sniegšana, turklāt alternatīvas aktualitāti apliecina publiski pieejamā informācija par NAIK kā energoresursa siltumenerģijas ražošanā izmantošanas iespēju izpēti divās Latvijas pašvaldībās. Vienlaikus ir jānorāda, ka minētā **pētījumā** iegūtie rezultāti ir ņemti vērā, sagatavojot darbības programmas “Izaugsme un nodarbinātība” specifiskā atbalsta mērķi “5.2.1.SAM: veicināt dažāda veida atkritumu atkārtotu izmantošanu, pārstrādi un reģenerāciju” izstrādē.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.6.*** | ***Novērtēt bioloģisko atkritumu izmantošanas potenciālu, kas izmantojams enerģijas ražošanai*** | ***2015. gads*** | ***VARAM*** |
| Izvērtējums ir veikts VARAM pasūtītā pētījuma **“Eiropas Savienības fondu 2014.-2020. gada finanšu plānošanas perioda atbalstāmo vides aizsardzības aktivitāšu ekonomisko ieguvumu novērtējums”** ietvaros (izstrādātājs SIA „Geo Consultants”, 2015, <http://www.varam.gov.lv/lat/publ/petijumi/petijumi_vide/?doc=15514>), kā arī pētījumā “**Izvērtējums par Latvijas apstākļos piemērojamas bioloģiski noārdāmu atkritumu pārstrādes metodes apglabājamo bioloģiski noārdāmo atkritumu apjomu samazināšana” (izpildītājs biedrība „LASA”, 2013,** <http://www.varam.gov.lv/lat/publ/petijumi/petijumi_vide/?doc=17687>**).** Lai samazinātu bioloģisko atkritumu savākšanas izmaksas, šo atkritumu centralizēta savākšana ir jāveido daudzdzīvokļu māju rajonos, bet privātmāju iedzīvotājus jāiesaista bioloģisko atkritumu šķirošanā un kompostēšanā uz vietas, izplatot kompostēšanas konteinerus un nodrošinot to lietošanas informāciju. Lai no šādiem atkritumiem iegūto digestātu vai kompostu būtu iespējams izmantot lauksaimniecībā, ir nepieciešama stingra atkritumu veidu nodalīšana, sastāva kontrole, kā arī pasterizācija pirms ievades fermentēšanas iekārtās, lai nodrošinātu patogēno organismu iznicināšanu. Latvijā kompostam nav atbilstoša pieprasījuma un kvalitatīvs komposts ir spiests konkurēt ar melnzemes piegādes izmaksām, kas nenodrošina komposta ražošanas pašizmaksu segšanu. Plānojot un ieviešot jebkuru BNA pārstrādes tehnoloģiju ir jārēķinās, ka investīciju un ekspluatācijas izmaksām ir jābūt iekļautām atkritumu savākšanas maksā (tarifā), nodrošinot principu „piesārņotājs maksā” īstenošanu.  **Pētījumā** iegūtie rezultāti ir ņemtivērā, sagatavojot darbības programmas “Izaugsme un nodarbinātība” specifiskā atbalsta mērķi “5.2.1.SAM: veicināt dažāda veida atkritumu atkārtotu izmantošanu, pārstrādi un reģenerāciju.”  AAVP dotais uzdevums uzskatāms par izpildītu. | | |
| ***4.7.*** | ***Izvērtēt iespēju sadarboties ar Latvijas Mākslas akadēmijas, Rīgas Tehniskās universitātes jaunajiem dizaineriem par šķiroto atkritumu izmantošanu vides objektos u.c. augstākas pievienotas vērtības produktos*** | ***2014. gads*** | ***VARAM*** |
| Informācija par Rīgas Tehniskās universitātes veiktajiem pasākumiem ir sniegta informatīvā ziņojuma 1.pielikumā. Piemēram, RTU profesionālā bakalaura studiju programmā “Materiālu tehnoloģija un dizains” un profesionālā maģistra studiju programmā “Materiālu dizains un tehnoloģija” lekciju kursā, studiju projektos, kā arī bakalaura un maģistra darbos/projektos, praktiskajos darbos tiek apskatīti/realizēti:  5.3.3.1. gan eko-dizaina atsevišķi aspekti, gan process kopumā ķēdē: jauna produkta koncepta attīstīšana – izejmateriāli – materiālu sagatavošana - produkta izgatavošana – izplatīšana – lietošana un serviss – otrreizējā pārstrāde/atbrīvošanās; t.sk. produkta dzīves cikla analīze, otrreizējā pārstrāde, izmešu apjoma un komponenšu/produkta/iepakojuma biodegradējamības projektēšana/novērtēšana (lekcijas, praktiskie darbi, izstādes, ziedojumi dzīvnieku patversmei, teorētisku/praktisku/metodisku risinājumu izstrāde, piem., bakalaura darbā “Konteineri atkritumu šķirošanai”, maģistra darbos “Zaļa virtuves interjera projektēšanas specifika”, “Zaļa dzīvojamās vides interjera projektēšanas specifika”, “Ilgtspējas analīze mēbeļu projektēšanas procesā”.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.8.*** | ***Nodrošināt, ka pašvaldības un pašvaldību iestādēs tiek dalīti vākts izlietotais papīrs, nolietotās EEI un nolietotās baterijas un akumulatori un nodots pārstrādei*** | ***2013. gads*** | ***Pašvaldības*** |
| Atbilstoši VARAM 2016.gada sākumā veiktajai pašvaldību aptaujai par pašvaldības atkritumu apsaimniekošanas sistēmu, pašvaldības norāda, ka 82% no aptaujā piedalījušos pašvaldību ir nodrošināta dalītās vākšanas iespēja pašvaldībās un pašvaldības iestādēs. Pašvaldībās un pašvaldības iestādēs dalīti vākti tiek papīrs/kartons, stikls, plastmasa/PET, baterijas, spuldzes un elektriskie un elektroniskie atkritumi.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |
| ***4.9.*** | ***Popularizēt otrreizējo izejvielu „biržu”- viena uzņēmuma atkritumi vai blakusprodukti ir otra uzņēmuma izejviela.*** | ***Visā plāna darbības laikā*** | ***Komersanti*** |
| Praksē strādā atsevišķi “biržas” elementi, piemēram, sludinājumi dažādās reklāmu/sludinājumu publicēšanas tīmekļa vietnē kā arī portālā <http://www.atkritumi.lv/lv/>. Iedzīvotāji var atrast noderīgu informāciju par atsevišķām precēm un materiāliem arī citās tīmekļa vietnēs, piemēram, atkritumu apsaimniekotāju un pašvaldību tīmekļu vietnēs. Taču jāatzīmē, ka šobrīd nav izveidota specifiska tīmekļa vietne „atkritumu birža”, jo tirgū esošie attiecīgo blakusproduktu un materiālu apjomi ir pārāk mazi. Pamatojoties uz to, ka „atkritumu biržas” ideja sasaucas ar aprites ekonomikas pamatprincipiem un to ir, kā industriālās simbiozes sākumpunkts vairākās tautsaimniecības nozarē, nākamajā plāna pārskata periodā ir nepieciešams izvērtēt iespēju par „atkritumu biržas” izveidi. Papildus, „atkritumu biržas” izveides ideja ir jāstiprina ar idejas popularizēšanas un izglītošanas pasākumiem, informējot sabiedrību un uzņēmējus par resursu efektīvākas un lietderīgākas izmantošanas iespējām. Vienlaikus jānorāda, ka „atkritumu birža” iespējams spētu risināt uzņēmumos radušos atkritumu apsaimniekošanas jautājumus, tādējādi samazinot izdevumus tiem uzņēmumiem, kas izvēlēsies „atkritumu biržā” piedāvātos resursus pirkt un pārdot kā izejmateriāls.  AAVP dotā uzdevuma izpilde tiks turpināta nākamajā plāna pārskata periodā no 2016.līdz 2018.gadam. | | |

1. **Informācija par plāna realizāciju**
   1. **Atkritumu apsaimniekošanas normatīvo aktu un institucionālās sistēmas attīstība**

Atkritumu apsaimniekošanas normatīvo aktu attīstība pārskata periodā ir raksturota informatīvā ziņojuma 4.pielikumā. Pārskata periodā nav izveidotas jaunas institūcijas atkritumu apsaimniekošanas jomā.

Pārskata periodā ir izstrādāti un Atkritumu apsaimniekošanas likumā noteiktajā kārtībā apstiprināti šādi reģionālie atkritumu apsaimniekošanas plāni:

* Vidusdaugavas reģionālais atkritumu apsaimniekošanas plāns 2015.-2020.gadam (<http://www.spaao.lv/wp-content/uploads/2015/11/RAAP_gala_versija_25_10_2015.pdf>);
* Zemgales reģionālais atkritumu apsaimniekošanas plāns 2014.-2020.gadam (<http://www.zemgaleseko.lv/normativie-akti/zemgales-regionalais-atkritumu-apsaimniekosanas-plans-2014-2020g/>);
* Ziemeļvidzemes reģionālais atkritumu apsaimniekošanas plāns 2014.-2020.gadam (<http://zaao.lv/sites/default/files/zvraap_21_03_2014_178lpp2.pdf>).
  1. **Ekonomisko instrumentu attīstība un piemērošana atkritumu apsaimniekošanas jomā**

Atskaites periodā tika pilnveidota šādu ekonomisko instrumentu pielietošana: **maksa par atkritumu apsaimniekošanu, tarifs par atkritumu apglabāšanu, DRN**, kas ne tikai īsteno principu „piesārņotājs maksā”, bet arī stimulē ražotāju atbildības principa īstenošanu.

2.2.1. Maksa par atkritumu apsaimniekošanu

Saskaņā ar Atkritumu apsaimniekošanas likuma 39.panta pirmo daļu sadzīves atkritumu apsaimniekošanas (izņemot sadzīves atkritumu reģenerāciju) maksas noteikšanas kārtību atkritumu radītājam vai valdītājam apstiprina pašvaldība ar saistošajiem noteikumiem. Pamatojoties uz saistošajos noteikumos paredzēto kārtību, pašvaldība ar savu lēmumu nosaka maksu par sadzīves atkritumu apsaimniekošanu (izņemot sadzīves atkritumu reģenerāciju), un to veido:

1. maksa par sadzīves atkritumu savākšanu, pārvadāšanu, pārkraušanu, uzglabāšanu, dalītās atkritumu savākšanas, šķirošanas un pārkraušanas infrastruktūras objektu uzturēšanu atbilstoši līgumam, kuru noslēgusi pašvaldība un pašvaldības izvēlēts atkritumu apsaimniekotājs;
2. sabiedrisko pakalpojumu regulatora apstiprinātais tarifs par sadzīves atkritumu apglabāšanu atkritumu poligonos un izgāztuvēs;
3. dabas resursu nodoklis par atkritumu apglabāšanu normatīvajos aktos noteiktajā apmērā.

Atbilstoši iepriekš minētajam maksu par atkritumu apsaimniekošanu veido trīs komponenti, kurš katrs ir ekonomiskais instruments un tā noteikšanai ir savi principi un kārtība. Detalizētāka informācija par atkritumu apsaimniekošanas maksas DRN komponenti skat. 2.2.2.apakšnodaļā un par tarifu par atkritumu apglabāšanu atkritumu poligonos skat. 2.2.3.apakšnodaļā.

Atkritumu apsaimniekošanas likums nosaka pašvaldību kompetenci sadzīves atkritumu apsaimniekošanas sistēmas organizēšanā to administratīvajās teritorijās. Kā viens no pašvaldības pienākumiem ir organizēt publiskā iepirkuma vai publiskās un privātās partnerības procedūru sadzīves atkritumu apsaimniekotāja izvēlei. Noslēdzoties vienai no iepriekš minētajām procedūrām (pēc pašvaldības izvēles) pašvaldība noslēdzot atkritumu apsaimniekošanas līgumu ar sadzīves atkritumu apsaimniekotāju vienlaikus ar pašvaldības domes lēmumu apstiprina atkritumu apsaimniekošanas maksu (atkritumu apsaimniekotāja procedūrā piedāvāto pakalpojuma līgumcenu par vienas atkritumu vienības apsaimniekošanu), kas sevī ietver gan DRN komponenti par atkritumu apglabāšanu atkritumu poligonos, gan tarifu par atkritumu apglabāšanu atkritumu poligonos.

Atbilstoši VARAM 2016.gada sākumā veiktajai pašvaldību aptaujas rezultātiem pašvaldību apstiprinātā atkritumu apsaimniekošanas maksa svārstās no 4,52 *euro*/m3 līdz 20,00 *euro*/m3 bez PVN, bet vidēji tā ir 11,36 *euro*/m3 bez PVN.

2.2.2. Dabas resursu nodoklis

Atskaites periodā VARAM ir analizējusi dabas DRN likmju efektivitāti par vairākiem DRN objektiem, t.sk. par **atkritumu apglabāšanu poligonos**. **2013.gadā un atkārtoti 2015.gadā VARAM ir izvērtējusi DRN likmi par atkritumu apglabāšanu poligonos, ņemot vērā Eiropas Savienības direktīvās izvirzītos mērķus atkritumu apsaimniekošanas jomā.**

Atbilstoši Eiropas Komisijas darba dokumentam „Ziņojums par valsti - Latvija (2015)” *COM(2015) 85* gala (*final*) ieņēmumi no DRN par piesārņojumu, resursu izmantošanu un transportu (izņemot degvielu) bija 0,58 % no iekšzemes kopprodukta (IKP). 2014.gadā veiktajās izmaiņas akcīzes un vides nodokļos bija neliela fiskālā ietekme un maza ietekme uz ražotāju un patērētāju rīcību. Latvijā DRN par sadzīves atkritumu apglabāšanu poligonos ir viens no zemākajiem ES un tā ir būtiski zemāka nekā Igaunijā, proti, Latvijā šobrīd noteiktā likme par sadzīves atkritumu apglabāšanu ir 12 *euro*/tonnu, bet Igaunijā DRN likme par sadzīves atkritumu apglabāšanu ir 29,84 *euro*/tonnu. Ir pierādīts, ka DRN likmes palielināšana par atkritumu apglabāšanu poligonos veicinātu atkritumu pārstrādi un samazinātu atkritumu daudzumu, kas tiek apglabāta atkritumu poligonos. Izmaiņas pārskata periodā DRN likmēm par atkritumu apglabāšanu poligonos skatāma 2.2.2.1.tabulā.

*2.2.2.1.tabula. Izmaiņas pārskata periodā DRN likmēm par atkritumu apglabāšanu*

|  |  |  |  |  |
| --- | --- | --- | --- | --- |
| **Nr. p.k.** | **Atkritumu veids** | **Mērvienība** | **DRN likme laikposmā no 01.01.2012. (Ls)** | **DRN likme laikposmā no 01.01.2014. (*euro*)** |
| 1. | Sadzīves atkritumi | tonna | 7,00 | 12,00 (8,43 Ls) |
| 2. | Azbests šķiedru un putekļu veidā | tonna | 25,00 | 35,57 (25,00 Ls) |
| 3. | Bīstamie atkritumi | tonna | 25,00 | 35,57 (25,00 Ls) |
| 4. | Būvniecības un būvju nojaukšanas atkritumi (tai skaitā no piesārņotām vietām izrakta augsne neapstrādātā veidā) | tonna | 15,00 | 21,34 (15,00 Ls) |
| 5. | Ražošanas atkritumi | tonna |  | 21,34 (15,00 Ls) |

*Datu avots: VARAM*

2.2.3. Tarifs par atkritumu apglabāšanu poligonos

Sadzīves atkritumu apglabāšanas pakalpojuma tarifu sabiedriskā pakalpojuma sniedzējs aprēķina saskaņā ar Sabiedrisko pakalpojumu regulēšanas komisijas (SPRK) padomes 10.12.2015. lēmumu Nr.1/23 “Sadzīves atkritumu apglabāšanas pakalpojuma tarifa aprēķināšanas metodika” pēc savas iniciatīvas vai SPRK pieprasījuma iesniedz tarifa projektu kopā ar tarifu veidojošo izmaksu pamatojošiem dokumentiem, kas noteikti SPRK padomes 14.07.2010. lēmumā Nr.1/12 „Noteikumi par tarifus veidojošo izmaksu pamatojumu”. Sabiedriskā pakalpojuma sniedzējs lieto izmaksu attiecināšanas modeli, kura pamatprincipus un specifikāciju iesniedz SPRK kopā ar tarifa projektu.

2015.gadā tika veikti vairāki grozījumi Atkritumu apsaimniekošanas likumā, kas papildināja tarifā par atkritumu apglabāšanu poligonos iekļaujamo izmaksu pozīcijas. Tarifā ir iekļaujamas arī izmaksas, kas saistītas ar slēgta poligona uzturēšanu un izmaksas, kas saistītas ar bioloģiski noārdāmo atkritumu apglabājamā daudzuma samazināšanu, tai skaitā bioloģiski noārdāmo atkritumu reģenerāciju. Šīs papildus pozīcijas ir iekļaujamas tarifā, sākot no 01.01.2016. Informācija par šobrīd spēkā esošajiem atkritumu apglabāšanas tarifiem atkritumu poligonos sniegta 2.2.3.1.tabulā.

*2.2.3.1.tabula. Sadzīves atkritumu apglabāšanas pakalpojuma tarifi poligonos 2012.gada septembrī*

| **AAR** | **Atkritumu poligona apsaimniekotājs** | **Poligona nosaukums** | **SPRK apstiprinātais tarifs (bez PVN, bez DRN atbilstoši spēkā esošajai metodikai), *euro*/tonnā** |
| --- | --- | --- | --- |
| Ventspils | SIA „Ventspils labiekārtošanas kombināts”  (Tarifs apstiprināts 11.07.2012., piemērojams no 20.08.2012.) | Pentuļi | 19,38 |
| Dienvidlatgales | SIA „Atkritumu apsaimniekošanas Dienvidlatgales starppašvaldību organizācija”  (Tarifs apstiprināts 30.05.2012., piemērojams no 01.07.2012.) | Cinīši | 20,28 |
| Malienas | SIA „Alba 5” (no 2013.gada 20.marta SIA "AP Kaudzītes")  (Tarifs apstiprināts 23.11.2011., piemērojams no 01.01.2012.) | Kaudzītes | 29,51 |
| Vidusdaugavas | SIA „Vidusdaugavas SPAAO”  (Tarifs apstiprināts 23.11.2011., piemērojams no 01.01.2012.) | Dziļā vāda | 32,16 |
| Ziemeļvidzemes | SIA „ZAAO”  (Tarifs apstiprināts 09.11.2011., piemērojams no 01.01.2012.) | Daibe | 28,22 |
| Zemgales | SIA „Zemgales EKO”  (Tarifi apstiprināti 27.11.2014., piemērojami no 01.01.2015.) | Brakšķi | 27,90 |
| SIA „Zemgales EKO”  (Tarifi apstiprināti 30.06.2011., piemērojami no 16.08.2011.) | Grantiņi | 22,47 |
| Liepājas | SIA „LIEPĀJAS RAS”  (Tarifs apstiprināts 01.10.2015., piemērojams no 05.11.2015.) | Ķīvītes | 23,42 |
| Piejūras | SIA „Atkritumu apsaimniekošana sabiedrība „Piejūra” ”  (Tarifs apstiprināts 18.06.2014., piemērojams no 21.07.2014.) | Janvāri | 28,44 |
| Rīga un Pierīgas | SIA „Getliņi EKO”  (Tarifs apstiprināts 01.04.2016., piemērojams no 05.05.2016.) | Getliņi | 28,32 |
| Austrumlatgales | SIA „Austrumlatgales atkritumu apsaimniekošanas sabiedrība”  (Tarifs apstiprināts 08.03.2013., piemērojams no 15.04.2013.) | Križevņiki | 18,43 |

*Datu avots: SPRK*

1. **Atsevišķu atkritumu veidu apsaimniekošana**

Informatīvajā ziņojumā iekļauti LVĢMC, LVAFA, EEIRR, BARR, CSDD un VARAM sagatavotie un sniegtie dati atbilstoši to kompetencei. Vienlaikus jānorāda, ka LVĢMC dati ir atspoguļoti par pārskata perioda 2013. un 2014.gadu, jo atbilstoši MK 28.12.2008. noteikumu Nr.1075 „Noteikumi par vides aizsardzības valsts statistikas pārskatu veidlapām” 6.punktam LVĢMC datu apkopošana par iepriekšējo kalendāro gadu, tas ir 2015.gadu, ir jānoslēdz 01.07.2016. Atbilstoši iepriekš minētajam, LVĢMC sniegtie atkritumu apsaimniekošanas dati par 2015.gadu informatīvajā ziņojumā nav atspoguļoti un tiks atspoguļoti nākamajā pārskata perioda informatīvajā ziņojumā par AAVP izpildi 2016., 2017. un 2018.gadā.

**3.1. Sadzīves atkritumi**

Atkritumu apsaimniekošanas likuma 1.panta 3.punkts nosaka, ka sadzīves atkritumi ir mājsaimniecībā, tirdzniecībā, pakalpojumu sniegšanas procesā vai citur radušies atkritumi, ja tie īpašību ziņā ir pielīdzināmi mājsaimniecībās radītajiem atkritumiem.

Plāna pārskata periodā pakāpeniski ir palielinājies radītais sadzīves atkritumu daudzums (atkritumu klasifikatora[[4]](#footnote-4) 20.grupa), kas ir saistāms ar ekonomiskās situācijas uzlabošanos un ražošanas pieaugumu, kā arī ar patēriņa pieaugumu (skat. 3.1.1.tabulu), taču jāatzīmē, ka kopumā radītais sadzīves atkritumu daudzums ir mazāks par AAVP prognozēto radīto sadzīves atkritumu daudzumu. Vienlaikus jānorāda, ka pārskata periodā ir palielinājušies sadzīves atkritumu pārstrādes apjomi un samazinājušies sadzīves atkritumu apjoms, kas tiek apglabāts atkritumu poligonos.

*3.1.1.tabula. Apsaimniekotie sadzīves atkritumu apjomi (izņemot iepakojumu) (tonnas), 20.grupas atkritumi*

|  |  |  |
| --- | --- | --- |
| **Sadzīves atkritumi** | **Gads** | |
| **2013.** | **2014.** |
| savāktais daudzums | 627 000 | 648 000 |
| pārstrādātais daudzums | 106 000 | 133 000 |
| apglabātais daudzums | 521 000 | 515 000 |

*Datu avots: LVĢMC*

Saskaņā ar atkritumu apsaimniekošanas sistēmas izvērtējumu, kurš tika veikts pētījuma “Eiropas Savienības fondu 2014. - 2020.gada finanšu plānošanas perioda potenciāli atbalstāmo vides aizsardzības aktivitāšu ekonomisko ieguvumu novērtējums” ietvaros,[[5]](#footnote-5) kopumā Latvijā izveidots 3071 sadzīves atkritumu dalītās savākšanas punkts, turklāt 50 pašvaldībās tiek nodrošināta dalīto atkritumu savākšana, izmantojot atkritumu savākšanas maršrutus. Republikas pilsētās izvietoti 1138 un novadu teritorijās 1933 sadzīves atkritumu dalītās savākšanas punkti. 5 pilsētu un 63 novadu pašvaldībās ar 760 tūkstošiem jeb 37,9% Latvijas iedzīvotāju nodrošināta atkritumu dalītās vākšanas infrastruktūra, kā apmierinošu atkritumu dalītās vākšanas infrastruktūru var novērtēt 31 pašvaldībā (996 tūkstoši jeb 49,8% iedzīvotāju), bet 20 pašvaldībās jeb 12,1% Latvijas iedzīvotāju atkritumu dalītā vākšana praktiski vēl nav pieejama. Saskaņā ar pētījumu Latvijā vidēji uz 650 iedzīvotājiem ir izveidots viens dalītās atkritumu vākšanas punkts.

**3.2. Bioloģiski noārdāmie atkritumi**

Atkritumu apsaimniekošanas likuma 1.panta 4.1punktā ir noteikts, ka bioloģiskie atkritumi ir bioloģiski noārdāmi dārzu vai parku atkritumi, mājsaimniecību, restorānu, sabiedriskās ēdināšanas iestāžu un mazumtirdzniecības telpu pārtikas un virtuves atkritumi un citi tiem pielīdzināmi pārtikas ražošanas atkritumi. Savukārt MK 27.12.2011. noteikumi Nr.1032 „Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi” 2.2.apakšpunktā definē, ka bioloģiski noārdāmie atkritumi ir atkritumi, kuri var sadalīties aerobos vai anaerobos apstākļos.

Vairāku faktoru ietekmē nav pieejama precīza statistika par valstī radīto un apsaimniekoto bioloģisko atkritumu apjomiem. Tas izriet no tā, ka šie atkritumi lielākoties netiek dalīti vākti un tiek izmesti kā nešķirotie sadzīves atkritumi kopā ar pārējiem nenošķirotajiem atkritumiem. Tāpat dati nav jāsniedz privātpersonām par sevis radīto un mājsaimniecībās uz vietas kompostēto bioloģisko atkritumu daudzumu. No sadzīves atkritumu poligonu operatoru atskaitēm izriet, ka bioloģiskie atkritumi sastāda no 52% līdz pat 70 % no visiem atkritumu poligonos apglabātajiem sadzīves atkritumiem. To sastāvā ietilpst pārtikas atkritumi, dārzu un parku atkritumi, papīrs/kartons, koksne un tekstils.

Direktīva 1999/31/EK nosaka, ka līdz 2020.gada 16.jūlijam atkritumu poligonos drīkst apglabāt ne vairāk 35% no 1995.gadā saražoto bioloģiski noārdāmo sadzīves atkritumu kopapjoma. Tādējādi saskaņā ar iepriekš minēto bioloģiski noārdāmo sadzīves atkritumu apglabāšanas mērķi, 2020.gadā poligonos drīkst apglabāt ne vairāk kā 143,72 tūkst. tonnu bioloģiski noārdāmo atkritumu. 2014.gadā atkritumu poligonos tika apglabātas aptuveni 289’000 tonnas bioloģiski noārdāmo atkritumu. Tas nozīmē, ka nākamajā plāna pārskata periodā ir būtiski jāpalielina bioloģiski noārdāmo atkritumu pārstrāde un reģenerācija, samazinot to apglabāšanu atkritumu poligonos.

Bioloģiskie atkritumi tiek gan kompostēti, gan no tiem tiek ražota biogāze. Kompostēšanas laukumi ir ierīkoti visu sadzīves atkritumu poligonu teritorijās, kā arī tos ir izveidojušas vairākas pašvaldības savās teritorijās. Virtuves un pārtikas ražošanas atkritumi ir atbilstošāki biogāzes ražošanai anaerobos apstākļos. Uz 12.02.2016. gadu Latvijā darbojas 57 biogāzes stacijas, no kurām 3 atrodas sadzīves atkritumu poligonos. Kopējā biogāzes staciju uzstādītā jauda 64,128 MW. Pēc Latvijas Atkritumu saimniecības asociācijas pētījuma datiem Pārtikas veterinārais dienests ir atzinis un reģistrējis 33 biogāzes stacijas kā dzīvnieku izcelsmes blakusproduktu aprites uzņēmumus, tādējādi tajos var tikt ievietoti pārtikas atkritumi, kas satur arī dzīvnieku izcelsmes blakusproduktus.[[6]](#footnote-6)

Latvijā ir problemātiska digestāta un komposta izmantošana. Tas saistīts ar to, ka Eiropas Savienībā vēl nav izstrādāti atkritumu beigu statusa kritēriji no atkritumiem ražotam kompostam. Kā otrs iemesls ir plašā melnzemes pieejamība un tās zemā cena. Tādējādi no atkritumiem ražots komposts cenas ziņā nespēj konkurēt ar to.

Eiropas Savienības līmenī ir uzsākts darbs pie Mēslošanas līdzekļu regulas izstrādes un saskaņošanas, tās projekts ietver kritērijus Eiropas Savienības marķējumam arī no atkritumiem ražotam kompostam un digestātam. Paralēli arī nacionālā mērogā tiks izvērtētas iespējas noteikt atkritumu beigu statusa kritērijus un kvalitātes kritērijus šādam kompostam un digestātam, paplašinot to realizācijas iespējas.

Eiropas Savienības finanšu plānošanas periodā 2014.-2020.gadam ir paredzēti atsevišķi līdzekļi bioloģiski noārdāmo atkritumu pārstrādes attīstīšanai - Kohēzijas fonda finansējums 15 641 500 *euro* apmērā.

**3.3. Bīstamie atkritumi**

Atbilstoši Atkritumu apsaimniekošanas likuma 1.panta 2.punktam ar terminu **bīstamie atkritumi** mēs saprotam atkritumus, kuriem piemīt viena vai vairākas īpašības, kas padara tos bīstamus cilvēka dzīvībai un veselībai, videi, kā arī personu mantai. Atkritumu bīstamību nosaka atkritumu klasifikators[[7]](#footnote-7), kas norāda uz atkritumu sastāvā esošo bīstamo vielu īpašībām. Bīstamajiem atkritumiem piemīt šādas īpašības: toksiski, viegli uzliesmojoši vai sprāgstoši, oksidējoši, kancerogēni, kodīgi, kā arī mutagēni vai infekciozi atkritumi.

Atbilstoši valsts statistikas pārskatam 3-A “Pārskats par atkritumiem” 2013. un 2014.gadā tika savāktas attiecīgi 116 599 tonnas un 88717 tonnas bīstamo atkritumu (skat. 3.3.1.attēlu).

*3.3.1.attēls. Savākto, pārstrādāto un apglabāto bīstamo atkritumu daudzumi (tonnas)*

*Datu avots: LVĢMC*

Lielākā daļa savākto bīstamo atkritumu tika pārstrādāta, tomēr aptuveni 10% no savāktajiem bīstamajiem atkritumiem tika apglabāti. Kopumā radītais bīstamo atkritumu daudzums pārsniedz AAVP prognozētos radītos bīstamo atkritumu apjomus, kas ir saistāms ar ekonomiskās situācijas uzlabošanos un ražošanas pieaugumu, kā arī ar patēriņa pieaugumu. Būtiskāko savākto bīstamo atkritumu daudzumu plāna pārskata periodā veidoja šādu atkritumu klasifikatora5 nodaļu atkritumi (skat.3.3.2.attēlu un 3.3.3.attēlu):

* eļļu atkritumi;
* dažāda veida nolietoti transportlīdzekļi, to sadalīšanas atkritumi, transportlīdzekļu apkopes atkritumi;
* atkritumu apsaimniekošanas uzņēmumu, notekūdeņu attīrīšanas iekārtu un ūdensapgādes saimniecības atkritumi;
* sadzīvē radušies atkritumi, arī atsevišķi savāktie atkritumu veidi.

|  |  |
| --- | --- |
|  |  |
| *3.3.2.attēls. Lielākās savākto bīstamo atkritumu grupas 2013.gadā (%)*  *Datu avots: LVĢMC* | *3.3.3.attēls. Lielākās savākto bīstamo atkritumu grupas 2014.gadā (%)*  *Datu avots: LVĢMC* |

Ārstniecības iestādēs un veterinārmedicīniskās aprūpes prakses darba vietās radušos atkritumu apsaimniekošana plāna pārskata periodā ir raksturota 3.3.4.attēlā. Papildus jānorāda, ka AAVP nenosaka ārstniecības iestādēs un veterinārmedicīnas aprūpes praksēs radušos atkritumu prognozi, tāpēc nav iespējams izdarīt secinājumu par radušos atkritumu pieauguma vai samazinājuma dinamiku.

*3.3.4.attēls. Ārstniecības iestādēs un veterinārmedicīniskās aprūpes prakses darba vietās radušos atkritumu apsaimniekošana (tonnas),*

*Datu avots: LVĢMC*

**3.4. Izlietotais iepakojums**

Iepakojums ir precēm un produktiem pielietots izstrādājumu kopums, ko izmanto, lai aizsargātu, saturētu, piegādātu, ērti lietotu, realizētu produktu – izejvielu un gatavas preces – un iepazīstinātu ar to visā iepakojuma aprites ciklā no ražošanas līdz patērētājam. Iepakojums tiek atdalīts no preces pirms patērēšanas vai preces patēriņa laikā. AAVP sniegtā prognoze par radīto izlietoto iepakojuma apjomu norada mērenu radīto izlietotā iepakojuma apjomu pieaugumu pa iepakojuma veidiem. Informācija par pārskata periodā dalīti savāktajiem izlietotā iepakojuma apjomiem sniegta 3.4.1.tabulā, jānorāda, ka radītais izlietotā iepakojuma apjoms ir ievērojami mazāks par AAVP prognozēto.

*3.4.1.tabula. Dalīti savākto izlietotā iepakojuma apjomi 2013. un 2014.gadā (tonnas)*

|  |  |  |
| --- | --- | --- |
| **Izlietotā iepakojuma veids** | **Gads** | |
| **2013.** | **2014.** |
| no papīra un kartona | 31 729,81 | 39 287,77 |
| no koksnes | 6607,44 | 5047,41 |
| no plastmasas | 9768,47 | 8298,59 |
| no metāla | 2731,81 | 560,01 |
| no stikla | 20 940,02 | 20 340,02 |
| jauktais iepakojums | 5569,62 | 4352,03 |

*Datu avots: LVĢMC*

Eiropas Parlamenta un Padomes 20.12.1994. direktīvā 94/62/EK par iepakojumu un izlietoto iepakojumu ir noteikti sasniedzamie izlietotā iepakojuma pārstrādes un reģenerācijas mērķi. Informācija par pārskata periodā noteikto mērķu izpildi attiecībā uz direktīvā 94/62/EK par iepakojumu un izlietoto iepakojumu noteiktajiem pa iepakojuma materiāla veidiem sniegta 3.4.2.tabulā.

*3.4.2.tabula. Reģenerācijas un pārstrādes prasību un faktisko apjomu salīdzinājums pa materiālu veidiem (%)*

|  |  |  |  |  |  |  |  |
| --- | --- | --- | --- | --- | --- | --- | --- |
| **Gads** |  | **Stikls** | **Plastmasa** | **Papīrs, kartons** | **Metāls** | **Koksne** | **Kopā:** |
| **2013.** | pārstrādes mērķi | 55 | 21 | 60 | 46 | 14 | **53** |
| pārstrādāts | 55 | 25 | 75 | 57 | 36 | **51** |
| reģenerācijas mērķi | 61 | 39 | 81 | 48 | 28 | **58** |
| reģenerēts | 56 | 36 | 75 | 57 | 41 | **54** |
| **2014.** | pārstrādes mērķi | 58 | 22 | 60 | 48 | 14 | **54** |
| pārstrādāts | 61 | 36 | 82 | 52 | 32 | **55** |
| reģenerācijas mērķi | 63 | 40 | 82 | 49 | 28 | **59** |
| reģenerēts | 61 | 39 | 82 | 52 | 42 | **58** |
| **2015.[[8]](#footnote-8)** | pārstrādes mērķi | 60 | 22,5 | 60 | 50 | 15 | **55** |
| reģenerācijas mērķi | 65 | 41 | 83 | 50 | 29 | **60** |

*Datu avots: Eiropas Parlamenta un Padomes 20.12.1994. direktīvā 94/62/EK par iepakojumu un izlietoto iepakojumu, LVAFA, VARAM*

2013.gadā Latvijā tika reģenerēti 54% un pārstrādāts 51% no radītā izlietotā iepakojuma kopējā apjoma. Iepakojuma materiālu veidu - stikla, plastmasas, papīra un kartona, kā arī kopējā iepakojuma materiālu reģenerācijas norma atpalika no reģenerācijas mērķiem par 3-5% . Šo situāciju daļēji var izskaidrot ar to, ka iepakojuma apsaimniekošanas sistēma neaptver pilnīgi visus iepakotājus. Bez tam, neliela datu atšķirība rodas ziņojumu sagatavošanas un iesniegšanas procesā. 2014.gadā Latvijā tika reģenerēti 58% un pārstrādāti 55% no radītā izlietotā iepakojuma kopējā apjoma. Iepakojuma materiālu veidu – stikla un plastmasas, kā arī kopējā iepakojuma materiālu reģenerācijas norma atpalika no reģenerācijas mērķiem par 1-2%. Kā galvenais izlietotā iepakojuma reģenerācijas veids Latvijā ir materiālu pārstrāde, jo Latvijā nav plaši attīstīta izlietotā iepakojuma reģenerācija ar enerģijas ieguvi vai izmantojot citus reģenerācijas veidus.

Saskaņā ar LVAFA sniegto informāciju 2013.gadā līgumi bija noslēgti ar 15 izlietotā iepakojuma apsaimniekotājiem un atbrīvojumu no DRN samaksas saņēmuši 4734 DRN maksātāji; 2014.gadā attiecīgi – 12 līgumi un 4897 saņemto atbrīvojumu.

* 1. **VKP atkritumi**

Saskaņā ar DRN likumu VKP ir:

* smēreļļas
* elektriskie akumulatori un galvaniskie strāvas avoti
* visu veidu riepas
* eļļas filtri;
* EEI.

**EEI atkritumu** apsaimniekošanā tiek īstenots ražotāja atbildības princips, t.i., EEI atkritumu savākšanu, reģenerāciju un apglabāšanu nodrošina šo VKP ražotājs. EEI ražotājiem ir normatīvajos aktos ir noteikts pienākums reģistrēties Elektrisko un elektronisko iekārtu ražotāju reģistrā ([www.elektroregistrs.lv](http://www.elektroregistrs.lv)).

Pārskata periodā Latvijas tirgū tika laistas 18-20 000 tonnas EEI. Saskaņā ar direktīvas 2012/19/ES par elektrisko un elektronisko iekārtu atkritumiem prasībām, līdz 30.12.2015. dalībvalstīm ir jānodrošina, ka uz 1 iedzīvotāju gadā tiek savākti 4 kilogrami mājsaimniecības EEI atkritumi. Tomēr šis mērķis pārskata periodā nav ticis sasniegts – gan 2013.gadā, gan 2014.gadā ir savākti aptuveni 2 kilogrami minēto atkritumu uz 1 iedzīvotāju. Informācija par pārskata periodā realizēto, savākto un pārstrādāto EEIA ir sniegta 3.5.1.attēlā. Kopumā EEIA savāktie un pārstrādātie apjomi atpaliek no AAVP prognozētā savākto un pārstrādāto EEIA apjoma. Kā iemesls tam varētu būt salīdzinoši zemais EEI patēriņš un ilgāka EEI izmantošana, pirms attiecīgās iekārtas kļūst par atkritumiem.

Pārskata periodā 6 VKP atkritumu apsaimniekotāji bija noslēguši līgumus ar VARAM par EEIA apsaimniekošanas sistēmu piemērošanu, bet atbrīvojumu no DRN samaksas saņēma 1219 komersanti – DRN maksātāji.

EEIA savākšanas sistēma ir izveidota visos AAR. Kopumā EEIA ir iespējams nodot 157 VKP savākšanas punktos.

Savāktie EEIA tiek nogādāti pārstrādes iekārtās. Lielākā daļa savākto EEIA tiek pārstrādāti Latvijā, tomēr atsevišķi EEIA veidi tiek pārstrādāti citās ES valstīs (Lietuva, Vācija, Dānija).

*3.5.1.attēls. EEIA apsaimniekošana (tonnas),**Datu avots: EEIRR, LVAFA*

Arī **bateriju un akumulatoru atkritumu** apsaimniekošanā tiek piemērots ražotāja atbildības princips, t.i., bateriju un akumulatoru atkritumu apsaimniekošanu nodrošina šo VKP ražotājs. Arī bateriju un akumulatoru ražotājiem ir normatīvajos aktos noteikts pienākums reģistrēties bateriju un akumulatoru ražotāju reģistrā (BAAR) ([www.elektroregistrs.lv](http://www.elektroregistrs.lv)).

Pārskata periodā 8 VKP atkritumu apsaimniekotāji, savukārt 918 nodokļu maksātāji saņēma atbrīvojumu no DRN samaksas.

2013. un 2014.gadā Latvijā tika savākts attiecīgi 1255 un 1297 tonnas bateriju un akumulatoru atkritumu. Bateriju un akumulatoru atkritumu savākšanas sistēma ir izveidota visos AAR, kopumā bateriju un akumulatoru atkritumus ir iespējams nodot 204 VKP savākšanas punktos. Pārnēsājamo bateriju un akumulatoru atkritumu savākšana pārsvarā notiek speciālās bateriju savākšanas kastītēs (tvertnēs), kas izvietotas praktiski visos veikalos, kuros tiek tirgotas baterijas. Savukārt transportlīdzekļos izmantojamo bateriju un akumulatoru savākšana notiek šo bateriju un akumulatoru tirdzniecības vietās vai arī transportlīdzekļu remontdarbnīcās. Savāktās baterijas un akumulatori tiek pārstrādāti citās ES valstīs, jo Latvijā savāktais bateriju un akumulatoru atkritumu apjoms ir pārāk mazs, lai izveidotu attiecīgas pārstrādes iekārtas. Svina akumulatori tiek galvenokārt pārstrādāti Igaunijā, bet pārnēsājamo bateriju pārstrāde tiek veikta Beļģijā. Informācija par pārskata periodā realizēto, savākto un pārstrādāto bateriju un akumulatoru atkritumiem ir sniegta 3.5.2.attēlā. Kopumā savāktie un pārstrādātie bateriju un akumulatoru atkritumu apjomi atpaliek no AAVP prognozētā savākto un pārstrādāto bateriju un akumulatoru apjoma. Kā iemesls tam varētu būt salīdzinoši zemais EEI patēriņš un ilgāka EEI izmantošana.

3.*5.2.attēls. Bateriju un akumulatoru atkritumu apsaimniekošana (tonnas),* *Datu avots: LVAFA, BARR*

**Naftas produktu atkritumu (smēreļļu)** apsaimniekošana pārskata periodā notika normatīvajos aktos noteiktajos apjomos. Naftas produktu atkritumu savākšana notiek galvenokārt transportlīdzekļu tehniskās apkopes vietās. Savāktie naftas produktu atkritumi tiek pārstrādāti Latvijā (galvenokārt kā degviela cementa ražošanas procesos), gan ārzemēs. Informācija par smēreļļu atkritumu apsaimniekošanu pārskata periodā ir sniegta 3.5.3.attēlā. Apsaimniekotie naftas produktu atkritumu apjomi atbilst AAVP prognozētajiem apjomiem.

*3.5.3.attēls. Smēreļļu atkritumu apsaimniekošana (tonnas),* *Datu avots: LVAFA*

Pārskata periodā atbilstoši normatīvajos aktos noteiktajam apjomam ir veikta arī **eļļas filtru** apsaimniekošana. Eļļas filtru savākšana notiek galvenokārt autotransporta līdzekļu tehniskās apkopes vietās. Savāktie eļļas filtru atkritumi tiek galvenokārt pārstrādāti Latvijā. Informācija par eļļas filtru atkritumu apsaimniekošanu pārskata periodā ir sniegta 3.5.4.attēlā. Apsaimniekoto eļļas filtru atkritumu apjomi atbilst AAVP prognozētajiem apjomiem.

Pārskata periodā ir palielinājies tirgū laisto **autoriepu** apjomi (skat.3.5.5.attēlu). Kopumā tiek savākti apmēram 70% no tirgū laistā riepu daudzuma. Nolietoto riepu savākšana notiek autotransporta līdzekļu tehniskās apkopes vietās, kā arī VKP atkritumu savākšanas laukumos. Nolietotās riepas tiek izmantotas kā kurināmais cementa ražošanas procesos, kā arī pārstrādātas citās ES valstīs. Apsaimniekoto nolietoto autoriepu apjomi pārsniedz AAVP prognozētos apjomus.

|  |  |
| --- | --- |
| *3.5.4.attēls. Izlietoto eļļas filtru apsaimniekošana (gabali)*, *Datu avots: LVAFA* | *3.5.5.attēls. Visu veidu riepu atkritumu apsaimniekošana (tonnas), Datu avots: LVAFA* |

**3.6. Nolietotu transportlīdzekļu apsaimniekošana**

Latvijā netiek veikta automašīnu izgatavošana vai komplektēšana. Visas automašīnas, kas piedalās ceļu satiksmē Latvijā, tiek ievestas no citām valstīm. Atbilstoši VAS Ceļu satiksmes drošības direkcijas (CSDD) sniegtajiem datiem 2013.-2015.gadā Latvijā ir reģistrēti 1 971 450 vieglie transportlīdzekļi, 249 102 kravas transportlīdzekļi, 273 tricikli un 3386 kvadracikli (skat. 3.6.1.tabula).

*3.6.1.tabula. 2013.-2015.gadā Latvijā reģistrēto transportlīdzekļu skaits*

|  |  |  |  |
| --- | --- | --- | --- |
| **Reģistrēto transportlīdzekļu veids** | **Gads** | | |
| **2013.g.** | **2014.g.** | **2015.g.** |
| Vieglie transportlīdzekļi | 634 603 | 657 799 | 679 048 |
| Kravas transportlīdzekļi | 79 899 | 83 205 | 85 998 |
| Tricikli | 88 | 87 | 98 |
| Kvadricikli | 1046 | 1140 | 1200 |

*Datu avots: CSDD*

Vieglā automobiļa, kuram ir 9 vai mazāk sēdvietas, tricikla vai kvadricikla norakstīšanu veic apstrādes uzņēmums, kurš no īpašnieka pieņēmis konkrēto nolietoto transportlīdzekli. Ja īpašnieks transportlīdzekli ir izkomplektējis vai nodod apstrādes uzņēmumam atsevišķus tā agregātus, likvidācijas sertifikātu izsniedz tikai numurētam agregātam (virsbūve, kabīne, rāmis). Ar nolietotā transportlīdzekļa (numurētā agregāta) nodošanu apstrādei apstrādes uzņēmums nolietotā transportlīdzekļa īpašniekam izsniedz likvidācijas sertifikātu, kas ir izdruka no reģistra. Apstrādes uzņēmums, izsniedzot likvidācijas sertifikātu, veic nolietotā transportlīdzekļa norakstīšanu CSDD reģistrā. 3.6.2.tabulā norādīts CSDD 2013.-2015.gadā izsniegto likvidācijas sertifikātu skaits.

*3.6.2.tabula. 2013.-2015.gadā CSDD izdotie nolietotu transportlīdzekļu likvidācijas sertifikātu skaits un norakstīto transportlīdzekļu skaitu*

|  |  |  |  |
| --- | --- | --- | --- |
|  | **Gads** | | |
| **2013.g.** | **2014.g.** | **2015.g.** |
| Izdoto nolietotu transportlīdzekļu likvidācijas sertifikātu skaits | 12 329 | 13 279 | 13 042 |
| norakstīto transportlīdzekļu skaitu | 21 451 | 22 328 | 21 454 |

*Datu avots: CSDD*

Kopš 2015.gada LVAFA ir noslēgusi līgumu ar SIA „Auto pārstrāde” (reģ. Nr.50003716001) par atbrīvojuma no DRN samaksas par transportlīdzekļa pirmreizējo reģistrāciju Latvijā. SIA „Auto pārstrāde” ir norādījusi 27 līgumpartnerus, kuri veic nolietot transportlīdzekļu apstrādi.

**3.7. Būvniecībā radušos atkritumu apsaimniekošana**

Būvniecības un būvju nojaukšanas atkritumi ir tādi atkritumi kā betons, ķieģeļi, flīzes, kārniņi, keramika, koks, stikls, plastmasa, asfalts, darva un darvas produkti, augsne (ieskaitot augsni no piesārņotām vietām), akmeņi un gultnes padziļināšanas dūņas, izolācijas materiāli un azbestu saturoši būvmateriāli, kā arī būvmateriāli uz ģipša bāzes, u.c.

Saskaņā ar būvniecību reglamentējošajiem normatīvajiem aktiem, renovējot, rekonstruējot vai nojaucot būvi, ja iespējams, veic būvmateriālu pārstrādi. Visus būvniecībā radušos atkritumus, kas klasificējami kā bīstamie atkritumi, apglabā atbilstoši bīstamo atkritumu apglabāšanai noteiktajām prasībām. Saskaņā ar Dabas resursu nodokļa likumu, DRN likme par 1 tonnas būvniecībā radušos atkritumu apglabāšanu kopš 2014.gada ir 21,34 *euro* par tonnu.

Palielinoties valsts ekonomiskajai izaugsmei, valstī palielinās arī būvniecības apmērs. Iepriekš minētais skaidro arī radušās būtiskās atšķirības starp AAVP prognozēto savākto, pārstrādāto un apglabāto būvniecības atkritumu apjomu un pārskata periodā reālajiem apjomiem. Informācija par pārskata periodā savākto, pārstrādāto un apglabāto būvniecības atkritumu apjomu ir sniegta 3.7.1.tabulā. Atbilstoši MK 22.012.2008. noteikumu Nr.1075 „Noteikumi par vides aizsardzības valsts statistikas pārskatu veidlapām” 2.3.apakšpunktam pārskata veidlapa "Nr. 3 – Atkritumi. Pārskats par atkritumiem" (turpmāk – atkritumu veidlapa) atkritumu veidlapu aizpilda operatori, kuriem ir vai pārskata gadā bija atļauja A vai B kategorijas piesārņojošo darbību veikšanai vai C kategorijas piesārņojošas darbības apliecinājums, (..) kā arī komersanti, kuriem ir vai pārskata gadā bija izsniegta atkritumu apsaimniekošanas atļauja (tai skaitā komersanti, kuri veic atkritumu pārstrādi vai slēgtas vai rekultivētas atkritumu izgāztuves atrakšanu un tajā esošo atkritumu pāršķirošanu). LVĢMC atbilstoši atkritumu veidlapās sniegtajai informācijai norāda, ka pārskata periodā valstī kopumā savāktas 1 102 073 tonnas, pārstrādātas – 743 158 tonnas un apglabātas 84 589 tonnas būvniecības atkritumu.

*3.7.1.tabula. Latvijā savākto, pārstrādāto un apglabāto būvniecībā radīto atkritumu daudzums (tonnas)*

|  |  |  |  |
| --- | --- | --- | --- |
| **Gads** | **Būvniecības atkritumi** | | |
| **Savākts (tonnas)** | **Pārstrādāts (tonnas)** | **Apglabāts (tonnas)** |
| 2013. | 449 861[[9]](#footnote-9) | 261 195 | 61 983 |
| 2014. | 460 7997 | 206 322 | 14 485 |
| 2015. | 191 4137 | 275 641 | 8 121 |
| **Kopā:** | **1 102 073\*** | **743 158** | **84 589** |

*Datu avots: LVĢMC*

15.04.2014. MK ir pieņemti MK noteikumi Nr.199 "Būvniecībā radušos atkritumu un to pārvadājumu uzskaites kārtība", kas nosaka būvniecības atkritumu pārvadātājiem stingrāku uzraudzību un pienākumu reģistrēties BRAPUS, kā arī reģistrēt pārvadājamo būvniecības atkritumu apjomu, tas ir, reģistrēt katra pārvadājuma pavadzīmi. BRAPUS darbojas kopš 01.05.2014. Atbilstoši LVĢMC datiem 3.7.2.tabula sniegta informācija par BRAPUS reģistrētajiem būvniecībā radušos atkritumu pārvadātājiem, to reģistrēto pavadzīmju skaitu un reģistrēto pārvadājamo būvniecības atkritumu daudzumu.

*3.7.2.tabula. BRAPUS reģistrētie pārvadātāji, reģistrēto pavadzīmju skaits, pārvadātais būvniecībā radušos atkritumu apjoms (tonnas)*

|  |  |  |  |
| --- | --- | --- | --- |
| **Nr.** | **BRAPUS reģistrēts**: | **Gads** | |
| **2014.** | **2015.** |
| 1. | kopējais pārvadātāju skaits | 31 | 19 |
| 2. | pavadzīmju skaits | 5729 | 7249 |
| 3. | pārvadātais būvniecības atkritumu daudzums (tonnas) | 99 267 | 133 626 |

*Datu avots: LVĢMC*

**3.8. Atkritumu pārrobežu pārvadājumi**

Atkritumu pārrobežu pārvadājumi, tas ir, atkritumu ievešana un izvešana Latvijā notiek atbilstoši Konvencijai par kontroli par kaitīgo atkritumu robežšķērsojošo transportēšanu un to aizvākšanu (Bāzeles konvencija) un Eiropas Parlamenta un Padomes 14.06.2006. regulai Nr.1013/2006 par atkritumu sūtījumiem (regula Nr.1013/2006), kā arī Atkritumu apsaimniekošanas likumam.

Atkritumus, kuru sagatavošana atkārtotai izmantošanai, atkārtota izmantošana, reģenerācija vai apglabāšana Latvijā nav iespējama ekonomisku vai tehnisku apsvērumu dēļ, attiecīgo darbību veikšanai var izvest uz citām valstīm atbilstoši Bāzeles konvencijai un regulai Nr.1013/2006.

Latvijas teritorijā aizliegts ievest atkritumus apglabāšanai un sadedzināšanai, ja minētā darbība ir klasificējama kā atkritumu apglabāšana, vai arī ilgstošai uzglabāšanai. Atkritumus reģenerācijai vai sadedzināšanai, ja sadedzināšana klasificējama kā atkritumu reģenerācija, ir atļauts ievest tikai tādā gadījumā, ja valsts teritorijā darbojas atkritumu reģenerācijas iekārtas, kurām ir atbilstoša jauda un kuru īpašnieks ir saņēmis atļauju attiecīgo atkritumu reģenerācijai, un atkritumu ievešanas rezultātā netiek apdraudēta atkritumu apsaimniekošanas valsts plāna vai reģionālajos plānos noteiktā Latvijas teritorijā radīto atkritumu apstrāde un reģenerācija. Informācija par sadzīves atkritumu ievešanu un izvešanu 2013., 2014. un 2015.gadā sniegta 3.8.1.attēlā ir atspoguļota un informācija par bīstamo atkritumu ievešanu un izvešanu 2013., 2014. un 2015.gadā sniegta 3.8.2.attēlā:

|  |  |
| --- | --- |
| *3.8.1.attēls. Sadzīves atkritumu ievešana un izvešana (tonnas*),*Datu avots: LVĢMC* | *3.8.2.attēls. Bīstamo atkritumu izvešanu ir sniegta (tonnas),* *Datu avots: LVĢMC* |

Pārskata periodā ir saglabājusies tendence, ka no Latvijas izvesto sadzīves atkritumu daudzumi ir ievērojami lielāki nekā Latvijā ievesto sadzīves atkritumu daudzumi. Lielākās Latvijā ievesto sadzīves atkritumu plūsmas bija sadedzināmie atkritumi (no atkritumiem iegūts kurināmais), metāli, plastmasas, plastmasas iepakojums. Savukārt lielākās no Latvijas izvesto sadzīves atkritumu plūsmas bija metāli, papīra un kartona iepakojums, kā arī plastmasas iepakojums.

Arī attiecībā uz bīstamo atkritumu pārrobežu pārvadājumiem pārskata periodā ir saglabājusies tendence, ka no Latvijas izvesto bīstamo atkritumu apjoms ievērojami pārsniedz Latvijā ievesto bīstamo atkritumu daudzumu, tā kā Latvijā nav iekārtu visu veidu bīstamo atkritumu reģenerācijai vai apglabāšanai. Lielākās no Latvijas izvesto bīstamo atkritumu plūsmas ir svina akumulatori, dažādas motoreļļas, savukārt lielākās ievesto bīstamo atkritumu plūsmas ir atkritumi, kuru savākšanai un uzglabāšanai ir noteiktas īpašas prasības, lai novērstu un aizkavētu infekciju izplatīšanos, EEIA un luminiscentās spuldzes.

**3.9. Slēgtu vai rekultivētu atkritumu izgāztuvju pārrakšana un atkritumu šķirošana**

Pamatojoties uz to, ka 2014. un 2015.gadā atkritumu apsaimniekotāju interese pārrakt slēgtas vai rekultivētas atkritumu izgāztuves un šķirot atraktos atkritumus pieauga un valstī nebija izstrādāts normatīvais regulējums attiecībā uz šo atkritumu apsaimniekošanas darbību, VARAM 2015.gadā izstrādāja grozījumus MK 13.09.2011. noteikumos Nr.703 "Noteikumi par atkritumu apsaimniekošanas atļaujas izsniegšanas un anulēšanas kārtību, atkritumu tirgotāju un atkritumu apsaimniekošanas starpnieku reģistrācijas kārtību, kā arī par valsts nodevu un tās maksāšanas kārtību" (pieņemti 15.12.2015.), kur tiek paredzēta specializētas atkritumu apsaimniekošanas atļaujas izsniegšana slēgtu vai rekultivētu atkritumu izgāztuvju pārrakšanai un atkritumu šķirošanai, kā arī tiek noteikta valsts nodeva par iepriekš minētās atļaujas izsniegšanu. 03.11.2015. tika pieņemti arī MK noteikumi Nr. 621 „Grozījumi Ministru kabineta 27.12.2011. noteikumos Nr.1032 „Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi””, kuros tika noteiktas prasības vietas rekultivācijai pēc slēgtas vai rekultivētas izgāztuves pārrakšanas.

Atbilstoši VVD sniegtajai informācijai plāna ziņojuma laikā VVD ir izsniegusi šādas atļaujas slēgtu vai rekultivētu atkritumu izgāztuvju pārrakšanai:

1. VVD Daugavpils RVP 12.05.2015. izsniedza SIA „Polimer DZ” (reģ.nr.41503061455) atkritumu apsaimniekošanas atļauju Nr.DA15AA0002 slēgtas un rekultivētas sadzīves atkritumu izgāztuves „Križi” (kadastra Nr.44740010443), Kašatniekos, Naujenes pagastā, Daugavpils novadā atrakšanai 3,25 ha platībā un tajā esošo atkritumu pāršķirošanai. Atļaujas derīguma termiņš līdz 31.03.2019. Norādām, ka sadzīves atkritumu izgāztuve „Križi” tika rekultivēta 1998. gadā bez ES finansējuma piesaistes. Izgāztuves rekultivācija nav veikta atbilstoši MK 27.12.2011. noteikumu Nr.1032 “Atkritumu poligonu ierīkošanas, atkritumu poligonu un izgāztuvju apsaimniekošanas, slēgšanas un rekultivācijas noteikumi” prasībām, jo minētie noteikumi tika pieņemti daudz vēlāk nekā izgāztuve tika rekultivēta.

2. 2012. gadā VVD Lielrīgas RVP konstatēja, ka slēgtajā Kleistu izgāztuvē notiek pārrakšanas darbi. Tajā brīdī nebija spēkā esoši normatīvie akti, kas noteiktu, ka ir jāsaņem speciālas atļaujas ar izvirzītiem nosacījumiem šādu darbu veikšanai. Rīgas domes piederošajā daļā pārrakšanas darbi tika veikti haotiski un ar mērķi iegūt tikai metālu. Rīgas dome no visa norobežojās norādot, ka neko par izveidojušos situāciju nezina un atbildību uzlika uzņēmumam, kurš apsargāja teritoriju. 2012. gadā Rīgas dome izstrādāja rekultivācijas projektu un 2015. gadā pabeidza savā piederošā daļā izgāztuves rekultivāciju un nodeva to ekspluatācijā. Latvijas pareizticīgās baznīcas piederošajā daļā 2012. gadā pārrakšanas darbus veica SIA „Spurs” saskaņā ar noslēgto līgumu ar baznīcu. Pārrakšanas darbi tika veikti visā izgāztuvē ar mērķi veikt visas izgāztuves pārrakšanu. 2014. gadā tika konstatēts, ka darbus turpina veikt SIA „Guļbūve”. Izvērtējot visu darbību, tika konstatēts, ka šie darbi sevī ietver arī rekultivāciju. SIA „Guļbūve” tika piemērots administratīvais sods par rekultivācijas darbu veikšanu bez VVD Lielrīgas RVP izsniegtiem tehniskajiem noteikumiem (sods ir apstrīdēts tiesā). Par to tika informēta Rīgas pilsētas būvvalde, kura atzina, ka tiek veikti patvaļīgi būvdarbi (rekultivācija). No būvvaldes nav saņemta informācija par tās tālāko rīcību saistībā ar patvaļīgi veiktajiem darbiem.

1. **Atkritumu apsaimniekošanas infrastruktūras attīstība**

2014.-2020.gada ES finanšu plānošanas periodā paredzēts piešķirt atbalstu mērķtiecīgai atkritumu apsaimniekošanas direktīvās noteikto prasību īstenošanai, kā arī darbībām, kas veicina visas nozares attīstību. Pamatojoties uz ES vides *acquis* prasībām, tika izstrādāts 2014.-2020.gada plānošanas perioda Partnerības līgums un darbības programma “Izaugsme un nodarbinātība”. Nozīmīgākais vides *acquis* prasību aspekts ir atkritumu kā resursu izmantošana, kas īstenojama, veicot atkritumu dalītu vākšanu un pārstrādi.

Izstrādājot 2014.-2020.gada ES finanšu plānošanas perioda darbības programmu “Izaugsme un nodarbinātība”, VARAM atkritumu apsaimniekošanas nozarē paredzēja investīcijas:

1) atkritumu dalītas savākšanas sistēmas attīstībai;

2) automātisko šķirošanas līniju ierīkošanai;

3) atkritumu pārstrādes jaudu palielināšana, paredzot tai skaitā atbalstu tādām iekārtām, kas paredz atkritumu sagatavošanu pārstrādei un reģenerācijai.

Pēc ministrijas pasūtījuma 2014.-2015.gadā tika veikts pētījums „Eiropas Savienības fondu 2014.–2020. gada finanšu plānošanas perioda potenciāli atbalstāmo vides aizsardzības aktivitāšu ekonomisko ieguvumu novērtējums” (izstrādātājs SIA „Geo Consultants”, 2015) par atkritumu apsaimniekošanas nozares turpmāko attīstību un investīciju nepieciešamību, kā rezultātā tika secināts, ka:

* nozīmīgs nozares turpmākās attīstības procesa posms ir atkritumu dalīta savākšana, tamdēļ atbalsts šīm darbībām ir nepieciešams arī turpmāk;
* Latvijā ir uzstādītas atkritumu automātiskās šķirošanas līnijas tādā jaudas apjomā, kas nodrošina visu Latvijā saražoto sadzīves atkritumu šķirošanu, tamdēļ ir ierosināts nepiešķirt atbalstu jaunu šķirošanas līniju ierīkošanai;
* sekmīgai ES direktīvu prasību izpildei ir būtiski atbalstīt atkritumu pārstrādes iekārtu izveidi, it īpaši bioloģiski noārdāmo atkritumu pārstrādei;
* kopējās atkritumu apsaimniekošanas sistēmas efektīvākas darbības nodrošināšanai atbalsts jāsniedz arī atkritumu reģenerācijai, izveidojot iekārtas no atkritumiem iegūtā kurināmā sadedzināšanai ar enerģijas atguvi.

Pamatojoties uz iepriekš minēto, VARAM 2015.gada novembrī ierosināja atbilstošus grozījumus darbības programmā “Izaugsme un nodarbinātība”, paredzot izmaiņas atbalstāmajās darbībās. Saskaņā ar ierosinātajiem grozījumiem atbalstāmās darbības norādītas 4.1.tabulā.

*4.1.tabula.* *Atbilstoši* *2015.gada novembrī VARAM ierosinātajiem grozījumiem darbības programmā “Izaugsme un nodarbinātība” darbības, kurām paredzēts atbalsts*

|  |  |  |
| --- | --- | --- |
| **SAM 5.2.1. “Veicināt dažāda veida atkritumu atkārtotu izmantošanu, pārstrādi un reģenerāciju”, 118 120 720 *euro*:**  Kohēzijas fonds (KF), 35% - 41 342 252 *euro*  Privātais līdzfinansējums, 65% - 76 778 468 *euro* | | |
| 5.2.1.1.pasākums “Atkritumu dalītas savākšanas sistēmas attīstība” | * atkritumu dalītas savākšanas punktu izveide, t.sk. konteineru iegāde * šķiroto atkritumu savākšanas laukumu izveide, t.sk. konteineru iegāde * specializētā autotransporta iegāde, kas no mājsaimniecībām savāc jau sašķirotus atkritumus (nav paredzēts esošu punktu vai laukumu apkalpošanai) | KF: 5 478 088 *euro*  Privātais līdzfinansējums: 10 173 592 *euro* |
| 5.2.1.2.pasākums “Atkritumu pārstrādes veicināšana” | Atkritumu pārstrādes iekārtu izveide (iekārtu izveide, iekārtu kompleksā uzstādot pārstrādes/reģenerācijas procesam nepieciešamās iekārtas):   * bioloģiski noārdāmo atkritumu pārstrāde (aerobas/anaerobas tehnoloģijas) * sadzīves atkritumu pārstrāde (stikls, papīrs, metāls, plastmasa, t.sk. šo materiālu iepakojums) * citu atkritumu pārstrāde | KF: 26 679 915 *euro*  Privātais līdzfinansējums: 49 548 414 *euro* |
| 5.2.1.3.pasākums “Atkritumu reģenerācijas veicināšana” | Atkritumu reģenerācijas iekārtu izveide\*:   * iekārtas, kurās tiek sadedzināts no atkritumiem iegūtais kurināmais | KF: 9 184 249 *euro*  Privātais līdzfinansējums: 17 056 462 *euro* |

*Datu avots: VARAM*

Atbalsts šī specifiskā atbalsta mērķa īstenošanai tiks sniegts saskaņā ar valsts atbalsta nosacījumiem, jo īpaši – Reģionālā atbalsta pamatnostādnēm 2014.-2020.gadam. Tādējādi atbalsts tiks sniegts arī komersantiem, tai skaitā mazajiem un vidējiem uzņēmumiem. Dalību projektu iesniegumu atlasēs tostarp varēs pieteikt arī pašvaldības un lielie komersanti, visos gadījumos piešķirot maksimāli 35% KF līdzfinansējumu projektā paredzētajām atbalstāmajām darbībām. Attīstot atkritumu dalītas savākšanas sistēmu, atsevišķi tiek pievērsta uzmanība arī atkritumu atkārtotai izmantošanai, projektu iesniegumiem piešķirot papildu punktus, ja projektā paredzēts nodrošināt tādu atkritumu savākšanu, kas var tikt izmantoti atkārtoti tam pašam mērķim. Savukārt, izveidojot atkritumu pārstrādes un reģenerācijas iekārtas, tiks pievērsta uzmanība to efektivitātei un vietējo materiālu kā primāro izmantošanu iekārtu darbībā.

1. **Izlietotais finansējums**

No 2013. līdz 2015.gadam darbības programmas „Infrastruktūra un pakalpojumi” papildinājuma ietvaros tika piešķirts KF līdzfinansējums un īstenoti atkritumu apsaimniekošanas projekti šādās aktivitātēs:

* 3.5.1.2.2.apakšaktivitātes “Reģionālu atkritumu apsaimniekošanas sistēmu attīstība”;
* 3.5.1.2.3.apakšaktivitātes “Dalītas atkritumu apsaimniekošanas sistēmas attīstība”.

2013.–2015.gadā sadzīves atkritumu apsaimniekošanas projektos abu apakšaktivitāšu ietvaros ieguldīti 40,66 milj. *euro*, t.sk. KF līdzekļi ir 26,50 milj. *euro* jeb 65% un projektu īstenotāju līdzekļi – 14,16 milj. *euro* jeb 35% no kopējām investīcijām (5.1.attēls).

*5.1.attēls. Investīcijas atkritumu apsaimniekošanas attīstībā (milj. euro); Datu avots: VARAM*

Pārskata periodā 3.5.1.2.2.apakšaktivitātes ietvaros pabeigti 18 poligonu infrastruktūras attīstības projekti 6 atkritumu apsaimniekošanas reģionos. Projekti saistīti ar biogāzes savākšanu, infiltrāta attīrīšanu, atkritumu šķirošanu un pirmapstrādi, kā arī citu infrastruktūras izveidošanu sadzīves atkritumu poligonos.

3.5.1.2.3.apakšaktivitātes ietvaros pabeigti 13 projekti. Izveidoti 6 atkritumu šķirošanas un pārkraušanas centri vai stacijās, 2 šķiroto atkritumu savākšanas laukumi, 23 sadzīves dalītās savākšanas punkti, kā arī bioloģiski noārdāmo atkritumu kompostēšanas laukums un notekūdeņu dūņu apstrādes infrastruktūra.

Detalizētāka informācija par atkritumu apsaimniekošanas infrastruktūras īstenotajiem projektiem ietverta 5.pielikumā.

Pārskata periodā, divu izgāztuvju rekultivācijai noslēdzoties vēl 2016.gada pirmajā ceturksnī, tika noslēgta darbības programmas “Infrastruktūra un pakalpojumi” papildinājuma 3.5.1.2.1.apakšaktivitātes “Normatīvo aktu prasībām neatbilstošo izgāztuvju rekultivācija” īstenošana, kas īstenota 2007.-2013.gada plānošanas perioda ietvaros. Kopumā tās ietvaros ar KF līdzfinansējumu tika rekultivētas 83 izgāztuves. 2013.-2015.gadā tika rekultivētas 56 izgāztuves, šo darbu veikšanā ieguldot 20,753 mlj. *euro*, no kuriemKF līdzfinansējums bija 14,346 mlj. *euro*.

1. **Atkritumu rašanās novēršanas valsts programmas ieviešanas novērtējums**

Atkritumu rašanās novēršanā aktīvu lomu ieņem dažādas privātas iniciatīvas. Arvien vairāk iedzīvotājiem tiek piedāvātas iespējas nodot sev nevajadzīgo apģērbu un apavus otrreizējai izmantošanai. Arī iedzīvotāji paši arvien aktīvāk interesējas par iespējām nodot otrreizējai izmantošanai sev nevajadzīgās lietas. Labklājības ministrija ir uzsākusi darbu pie regulējuma izstrādes sociālai komercdarbībai. Skaidru nosacījumu izstrāde var dot būtisku pienesumu produktu labošanā un plašākā lietu otrreizējā izmantošanā.

Būtisks aspekts atkritumu rašanās novēršanā ir ne tikai sabiedrības vides apziņai un ikdienas paradumiem, bet arī ekonomisko instrumentu pielietošanai. Šajā sakarā pārskata periodā tika izstrādāts likumprojekts „Grozījumi dabas resursu nodokļa likumā” (izsludināts 05.11.2015. Valsts sekretāru sanāksmē VSS-1183). Likumprojekts paredz DRN likmju pieaugumu virknei objektu, t.sk. par plastmasas iepirkumu maisiņiem. Plānots, ka šie grozījumi varētu tikt apstiprināti Saeimā 2016.gada otrajā pusē. Vienlaikus plānots analizēt arī citus iespējamos instrumentus plastmasas maisiņu patēriņa samazināšanai. Ir būtiski panākt, lai pircējiem mazie plastmasas maisiņi nebūtu pieejami bez maksas, izņemot gadījumus, kad tas ir tiešām nepieciešams. Likumprojekts nodrošinās Eiropas Parlamenta un Padomes 29.04.2015. direktīvas 2015/720/ES, ar ko groza direktīvu 94/62/EK attiecībā uz vieglās plastmasas iepirkumu maisiņu patēriņa samazināšanu, prasību pārņemšanu.

Atkritumu rašanās novēršanas pasākumu efektivitāte atbilstoši kvantitatīviem indikatoriem sniegta 6.1.tabulā.

*6.1.tabula****.*** *Atkritumu rašanās novēršanas pasākumu efektivitātes novērtēšana pēc kvantitatīviem indikatoriem*

|  |  |  |  |  |
| --- | --- | --- | --- | --- |
| **Nr.** | **Kvantitatīvais indikators** | **Mērvienība** | **2020.gads** | **2013.-2015.gads** |
| 1. | Sadzīvē radītais atkritumu daudzums | kilogrami uz iedzīvotāju gadā | Ne vairāk kā 400 | 2013. – 310  2014. – 324 |
| 3. | Kopējais radītais sadzīves atkritumu daudzums | tonnas gadā | Ne vairāk kā 650 000 | 2013. – 627 000  2014. – 648 000 |
| 2. | Kopējais radītais bīstamo atkritumu daudzums | tonnas gadā | Ne vairāk kā 50 000 | 2013. – 109 232  2014. – 80 987 |
| 4. | Kopējais pārstrādātais sadzīves atkritumu apjoms | procenti no gadā radītā apjoma | 50 | 2013. – 17  2014. – 20.5 |
| 5. | Kopējais pārstrādātais bīstamo atkritumu apjoms | procenti no gadā radītā apjoma | 75 | 2013. – 87 283  2014. – 96 961[[10]](#footnote-10) |
| 6. | Kopējais pārstrādātais ražošanas atkritumu apjoms | procenti no gadā radītā apjoma | 75 | 2013. – 1 147 174  2014. – 1 305 469 |
| 7. | Kopējais apglabāto sadzīves atkritumu daudzums | procenti no gadā radītā apjoma | Ne vairāk kā 50% | 2013. – 83  2014. – 79.5 |
| 8. | Kopējais apglabāto ražošanas atkritumu apjoms | procenti no gadā radītā apjoma | Ne vairāk kā 25% | 2013. – 119 605  2014. – 173 525 |
| 9. | Kopējais apglabāto bīstamo atkritumu apjoms | procenti no gadā radītā apjoma | Ne vairāk kā 25% | 2013. – 8821  2014. – 8516 |

*Datu avots: LVĢMC*

02.12.2015. Eiropas Komisija nāca klajā ar paziņojumu „Noslēgt aprites loku – ES rīcības plāns pārejai uz aprites ekonomiku”. Tā ietvaros ir paredzētas rīcības pārtikas atkritumu samazināšanai, otrreizējo izejvielu kvalitātes standartu izstrāde, stratēģijas izstrāde dažādu veidu plastmasai, rīcības ūdens atkārtotai izmantošanai. Atbilstoši tiks veiktas arī nacionāla mēroga darbības.

Plašāks apskats par īstenotajām aktivitātēm ir atspoguļots 2.tabulas. Atkritumu apsaimniekošanas sistēmas attīstība 2.sadaļā.

1. **Turpmākie virzieni atkritumu apsaimniekošanas sistēmas pilnveidošanai**

Lielākā daļa no AAVP pārskata periodā veicamajiem uzdevumiem atkritumu apsaimniekošanas jomā ir uzskatāmi par izpildītiem. Vienlaikus plāna pārskata periodā ir iezīmējušies vairāki pasākumi, kuru realizācija tiks turpināta nākamajā plāna pārskata periodā (2016. – 2018.gadā). Nākamajā AAVP pārskata periodā tiks turpināta šādu pasākumu realizācija atkritumu apsaimniekošanas uzlabošanai, tai skaitā:

- atkritumu dalītas savākšanas sistēmas attīstība un pārstrādes jaudu palielināšana, piesaistot ES līdzfinansējumu;

- dabas resursu nodokļa palielināšana par atkritumu apglabāšanu poligonos, tādējādi veicinot atkritumu pārstrādi un reģenerāciju, nevis apglabāšanu;

- precizēti atkritumu apsaimniekotāja pienākumi pašvaldībās kvalitatīvu un normatīvajiem aktiem atbilstošu atkritumu apsaimniekošanas pakalpojuma sniegšanai;

Nākamajā plāna pārskata periodā īpaša uzmanība tiks pievērsta pasākumiem bioloģiski noārdāmo atkritumu apsaimniekošanas uzlabošanai, lai nodrošinātu AAVP un normatīvajos aktos noteikto mērķu izpildi, kas nosaka, ka 2020.gadā poligonos drīkst apglabāt ne vairāk kā 35% no 1995.gadā radīto bioloģiski noārdāmo atkritumu apjoma. Šī joma šobrīd Latvijā ir nepietiekami attīstīta. Tiks izvērtētas iespējas izstrādāt kvalitātes kritērijus vai atkritumu beigu statusa kritērijus kompostam, kas ražots no bioloģiski noārdāmiem atkritumiem un fermentācijas atliekām. Arī ES finansēšanas periodā 2014.-2020.gadam ir paredzēta atsevišķa aktivitāte bioloģiski noārdāmo atkritumu apsaimniekošanai, piesaistot ES Struktūrfondu līdzfinansējumu.

**Iesniedzējs:**

vides aizsardzības un reģionālās

#### attīstības ministrs K. Gerhards

**Vīza:**

valsts sekretāra p.i.

valsts sekretāra vietniece E.Turka

20.07.2016.; 10:28

17491

M. Buša, tālr.67026569,

[madara.busa@varam.gov.lv](mailto:madara.busa@varam.gov.lv)

I. Doniņa, tālr.67026515,

[Ilze.donina@varam.gov.lv](mailto:Ilze.donina@varam.gov.lv)

T. Alekse, tālr.67026479,

[Tatjana.alekse@varam.gov.lv](mailto:Tatjana.alekse@varam.gov.lv)

M. Šinke, tālr.67026490,

[Madara.sinke@varam.gov.lv](mailto:Madara.sinke@varam.gov.lv)

K. Puriņa, tālr.67026578,

[Kristine.purina@varam.gov.lv](mailto:Kristine.purina@varam.gov.lv)

N. Cudečka-Puriņa, tālr. 67026464,

[Natalija.cudecka-purina@varam.gov.lv](mailto:Natalija.cudecka-purina@varam.gov.lv)

1. <http://www.vvd.gov.lv/izsniegtas-atlaujas-un-licences/a-un-b-atlaujas/> [↑](#footnote-ref-1)
2. <http://www.vpvb.gov.lv/lv/piesarnojums/a-b-atlaujas> [↑](#footnote-ref-2)
3. <https://www.sprk.gov.lv/lapas/atkritumu-apglabasana40#Tarifi36> [↑](#footnote-ref-3)
4. MK 19.04.2011. noteikumi Nr.302 “Noteikumi par atkritumu klasifikatoru un īpašībām, kuras padara atkritumus bīstamus” [↑](#footnote-ref-4)
5. „Eiropas Savienības fondu 2014. - 2020. gada finanšu plānošanas perioda potenciāli atbalstāmo vides aizsardzības aktivitāšu ekonomisko ieguvumu novērtējums.”, *SIA „Geo Consultants”.* *http://www.varam.gov.lv/lat/publ/petijumi/petijumi\_vide/?doc=15514* [↑](#footnote-ref-5)
6. Projekts „Sabiedriskās ēdināšanas un pārtikas atkritumu pirmapstrādes nosacījumu izstrāde to turpmākai pārstrādei, izmantojot biotehnoloģijas”, Reģ. Nr. 1-08/382/2015 [↑](#footnote-ref-6)
7. MK 19.04.2011. noteikumi Nr.302 “Noteikumi par atkritumu klasifikatoru un īpašībām, kuras padara atkritumus bīstamus” [↑](#footnote-ref-7)
8. Pārstrādes un reģenerācijas dati par 2015.gadu tiks apkopoti līdz 01.07.2016. [↑](#footnote-ref-8)
9. pārējais daudzums ir izmantots uzņēmumos (privātpersonas), kas neatskaitās ar pārskatu 3-Atkritumi [↑](#footnote-ref-9)
10. Pārstrādes apjoms pārsniedz 100%, jo tika pārstrādāti iepriekšējos gados uzkrātie atkritumi [↑](#footnote-ref-10)